Komission päätös,

tehty 5 päivänä joulukuuta 2001,

EY:n perustamissopimuksen 82 artiklan soveltamisesta

(Asia COMP/37.859 - De Post - La Poste)

(tiedoksiannettu numerolla K(2001) 3644 CORR.)

(Ainoastaan ranskan- ja hollanninkieliset tekstit ovat todistusvoimaisia)

(ETA:n kannalta merkityksellinen teksti)

(2002/180/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon 6 päivänä helmikuuta 1962 annetun neuvoston asetuksen N:o 17, perustamissopimuksen 85 ja 86 artiklan ensimmäisen täytäntöönpanoasetuksen(1), sellaisena kuin se on viimeksi muutettuna asetuksella (EY) N:o 1216/1999(2), ja erityisesti sen 15 artiklan 2 kohdan,

ottaa huomioon Hays Information Management SA:n 7 päivänä huhtikuuta 2000 tekemän kantelun, jossa väitettiin De Post - La Posten rikkovan EY:n perustamissopimuksen 82 artiklaa ja komissiota pyydettiin vaatimaan rikkomisen lopettamista,

ottaa huomioon menettelyn aloittamisesta tässä asiassa 1 päivänä kesäkuuta 2001 tehdyn komission päätöksen,

on antanut asianomaisille yrityksille tilaisuuden esittää huomautuksensa komission niitä vastaan esittämistä väitteistä asetuksen N:o 17 19 artiklan 1 kohdan ja kuulemisesta tietyissä 85 ja 86 artiklan mukaisissa menettelyissä 22 päivänä joulukuuta 1998 annetun komission asetuksen (EY) N:o 2842/98(3) mukaisesti,

ottaa huomioon kuulemismenettelyistä vastaavan neuvonantajan loppukertomuksen,

on kuullut kilpailunrajoituksia ja määräävää markkina-asemaa käsittelevää neuvoa-antavaa komiteaa,

sekä katsoo seuraavaa:

I TOSIASIAT

A. Kantelija

(1) Kantelija Hays Information Management SA (jäljempänä "Hays") on Yhdistyneen kuningaskunnan lainsäädännön mukaisesti perustetun, Yhdistyneessä kuningaskunnassa, Manner-Euroopassa ja Yhdysvalloissa toimivan yksityisen yrityksen Hays plc:n belgialainen tytäryhtiö. Vuonna 1975 Hays plc käynnisti Yhdistyneessä kuningaskunnassa Document Exchange -palvelun (jäljempänä "DX")(4), joka on määrätyn käyttäjäryhmän sisäinen, yritysasiakkaiden välisten ammattilähetysten nopea välityspalvelu (lähetys on vastaanottajan saapuvan postin laatikossa postin jättämistä seuraavana päivänä ennen kello 9 aamulla). DX-palvelu on sittemmin laajentunut kattamaan koko Yhdistyneen kuningaskunnan (yli 38000 asiakasta ja 4000 postinvälityspistettä), Irlannin (vuodesta 1980, yli 3000 asiakasta ja 153 postinvälityspistettä), Ranskan (vuodesta 1991, yli 300 asiakasta ja 51 postinvälistyspistettä) ja Belgian (vuodesta 1982, 1840 asiakasta ja 200 postinvälityspistettä). Belgiassa asiakirjojen vaihtoverkon jäseninä ovat pääasiassa vakuutusyhtiöt. Tilikausina 1999-2000 Haysin DX-palvelut Belgiassa tuottivat 105 miljoonan Belgian frangin liikevaihdon(5).

B. Asianomaiset yritykset

(2) De Post - La Poste (jäljempänä "posti") on Belgian lainsäädännön mukainen itsenäinen julkinen yritys, jota koskee 21 päivänä maaliskuuta 1991 annettu laki tiettyjen valtionyhtiöiden uudistamisesta. Postilla on laillinen postitoiminnan monopoli (varatut palvelut), joka on määritelty 21 päivänä maaliskuuta 1991 annetun lain 144 g §:n 1 ja 2 momentissa, sellaisena kuin se on muutettuna 9 päivänä kesäkuuta 1999 annetun kuninkaan asetuksen 21 §:llä(6). Vuonna 1999 postin liikevaihto oli 71 miljardia Belgian frangia. Kirjepostipalvelujen liiketoimintayksikön (Courrier) liikevaihto oli samana vuonna 51,9 miljardia Belgian frangia(7).

(3) Toinen kantelun kohteena oleva yritys Key Mail perustettiin Air Business Belgium -nimisenä (jäljempänä "ABB") vuonna 1984. Vuonna 1992 sen nimeksi muutettiin "Key Mail". Kanteluhetkellä Key Mail oli belgialainen osakeyhtiö, joka tarjosi kirjepostipalveluja rahoitus- ja vakuutusalalle sekä kansainvälisiä lähetysten välityspalveluja. Vuonna 1998 Key Mailin liikevaihto oli noin 240 miljoonaa Belgian frangia. Loppuvuodesta 2000 Key Mail myi kirjepostitoimintansa postin tytäryhtiölle eXbo Services International SA:lle (jäljempänä "eXbo").

(4) Toukokuusta 1998 alkaen posti ja ABB ovat tarjonneet vakuutusalalla yhdessä kyseessä olevia yritystenvälisten lähetysten välityspalveluja (ns. Business-to-Business-palvelut, jäljempänä "B-to-B-palvelut"). ABB ja posti tekivät yhdessä 24 päivänä tammikuuta 2000 Belgian vakuutusyhtiöiden liiton (Union Professionnelle des Compagnies d'Assurance, jäljempänä "UPEA") UPEA:n kanssa yleissopimuksen B-to-B-palveluista(8). Posti ja ABB on määritelty sopimuksessa kyseisten palvelujen yhteisvastuullisiksi "tarjoajiksi". Posti ja ABB ovat myös kumpikin osallistuneet yhdistetyn B-to-B-verkon käytännön toteuttamiseen. ABB:n osuutena on ollut erityisesti lähetysten osoitejärjestelmän kehittäminen sekä yleissopimuksessa tarkoitettujen lähetysten yhdistäminen, lajittelu ja laskeminen, kuten B-to-B-palveluista tehdyn yleissopimuksen 5.4 §:ssä määrätään. ABB saa näiden palvelujen suorittamisesta korvauksen, joka on [...](9) määrästä, jonka posti velottaa B-to-B-yleissopimukseen liittyvistä palveluista(10).

(5) Vaikka tarjousehdot vakuutusalalle määriteltiin ja yleissopimukset neuvoteltiin, allekirjoitettiin ja toteutettiin yhdessä, ABB:llä ei ole yksinoikeutta postitoimintaan. Tästä syystä ABB ei pysty asettamaan monopolin alaisen kirjepostin hinnanalennusten saamisen edellytykseksi uuden B-to-B-palveluja koskevan yleissopimuksen allekirjoittamista. Tällaisia postimaksujen alennuksia voi myöntää vain postitoiminnan monopolin haltija.

C. Menettelyn kohteena oleva asia

(6) Tämä päätös koskee postimaksujen alennusten peruuttamista. Posti myönsi aikaisemmin kyseiset alennukset UPEA:lle monopolin alaisista yritysten ja yksityishenkilöjen välisen postin välityspalveluista (Business-to-Consumer-palvelut, jäljempänä "B-to-C-palvelut")(11). Alennusten peruuttaminen kumottiin vasta sen jälkeen kun UPEA oli allekirjoittanut postin tarjoaman uuden B-to-B-yleissopimuksen. Näin posti velvoitti UPEA:n hankkimaan siltä myös uudet B-to-B-palvelut, sillä liitto halusi säilyttää yleissopimuksen mukaisiin postimaksun alennuksiin liittyvät edut. Tämän asian tutkiminen aloitettiin, kun Hays esitti 7 päivänä huhtikuuta 2000 komissiolle asetuksen N:o 17 3 artiklan mukaisen hakemuksen.

D. Taustaa

(7) Belgiassa vakuutusalalla toimii 240 vakuutusyhtiöitä. Näistä UPEA:n jäseniä on 105, ja jäsenistöön kuuluvat myös suurimmat maassa toimivat yhtiöt.

(8) Vuonna 1982 Hays perusti Belgiaan Hays DX -yksikkönsä kautta vakuutusyhtiöiden sekä vakuutusyhtiöiden ja vakuutuksenvälittäjien keskinäisen asiakirjojen vaihtoverkon(12). UPEA ja Hays tekivät asiasta sopimuksen 14 päivänä kesäkuuta 1982(13). UPEA:n allekirjoittama sopimus uusittiin vuosittain, kunnes vuodesta 1998 sovittiin, että sopimus on automaattisesti voimassa aina vuoden kerrallaan(14). Palvelua käytetään vakuutusyhtiöiden välisiin lähetyksiin pääasiassa Belgiassa, Ranskassa, Yhdistyneessä kuningaskunnassa ja Irlannissa(15). Haysin DX-järjestelmä perustuu suljettuun verkkoon, joka varmistaa lähetysten kulun jäsenten välillä postinvälityspisteisiin (bourses d'échange) sijoitettujen asiakaskohtaisten postilaatikoiden välityksellä. Ainoastaan verkkoon liittyneet asiakkaat voivat vaihtaa keskenään B-to-B-postia(16). Asiakkaat eli postin lähettäjät jättävät itse postin välityspisteisiin, joista Haysin postinkantajat hakevat sen päivittäin lajiteltavaksi Haysin lajittelukeskukseen. Sen jälkeen Hays jakaa postin vastaanottajan postinvälityspisteeseen, josta muut verkon jäsenet eli lähetysten vastaanottajat sen noutavat.

(9) Hays DX:n tarjoamat palvelut takaavat vakuutusalalle lähetysten keräämisen ja jakelun tiettyinä ja ennalta määrättyinä aikoina, jotka vastaavat asiakkaan toimiston aukioloaikoja. Hays ilmoittaa, että ennen kello 17.30 lähtövälityspisteeseen jätetyt kirjeet tai pikkupaketit(17) ovat vastaanottajan käytössä eli kohdetoimipisteessä seuraavana työpäivänä yleensä ennen kello 9.00 aamulla(18). Verkon jäsenet kuuluvat suljettuihin käyttäjäryhmiin: luettelo järjestelmän jäsenistä, joilla on oikeus vaihtaa asiakirjoja DX:n kautta, on tyhjentävä ja DX:n jäsenten väliset suhteet ovat liikesuhteita. Koska postipalvelu on suljetun käyttäjäryhmän oma, mahdollisuus lähetysten hukkumiseen on varsin vähäinen.

(10) Asiakirjojen vaihtoon keskittynyt verkko mahdollistaa huomattavat tehokkuusedut yleiseen kirjepostipalveluun verrattuna. Tämä ilmenee tavallista kirjepostia edullisempana hinnoitteluna. Haysin DX-järjestelmässä perityt postimaksut ovat 40 prosenttia (ilman ALV:tä) edullisemmat kuin postin kirjepostipalvelut.(19)

(11) Posti oli vuodesta 1996 myöntänyt UPEA:lle alennuksia B-to-C-kirjepostin maksuista, jos yritykset sitoutuivat lähettämään [...] kirjettä vuodessa ("yleissopimus 2026"). Yleissopimus 2026, jolla myönnettiin kyseinen hinnanalennus, tehtiin UPEA:n kanssa 6 päivänä huhtikuuta 1996 kahdeksi vuodeksi. Alennetut maksut olivat noin [...] tavallisia postimaksuja edullisempia(20).

(12) Postin toimittamista asiakirjoista ilmenee, että UPEA:han otettiin ensimmäisen kerran yhteyttä uuden B-to-B-palvelun osalta postin 24 päivänä maaliskuuta 1997 päivätyllä kirjeellä UPEA:lle(21). UPEA ilmaisi 18 päivänä huhtikuuta 1997 antamassaan vastauksessa olevansa kiinnostunut 4 päivänä huhtikuuta 1996 tehtyyn yleissopimukseen sisältyneen hinnanalennuksen jatkamisesta.

(13) UPEA toimitti postille maaliskuussa ja elokuussa 1997 arvioita B-to-B-postin määrästä. Ne perustuivat UPEA:n jäsenten Assurances Groupe Josin, GANin, AG:n (Fortis), AXA Belgiumin, Winterthurin ja Commercial Unionin tekemiin arvioihin. Arvioiden mukaan kokonaismäärä oli noin 7 miljoonaa lähetystä vuosittain(22).

(14) Posti teki 11 päivänä elokuuta 1997 UPEA:lle alustavan tarjouksen UPEA:n jäsenten välisestä B-to-B-verkosta. Tarjouksen mukaan "posti kerättäisiin maanantaista perjantaihin kello 15.00-17.00 jokaisesta keräyspisteestä ([...])" ja "jaettaisiin seuraavana päivänä kello 7.00-8.00 jokaiseen keräyspisteeseen". Laskutus suoritettaisiin asiakaskohtaisesti kuukausittain. Kyseisen Assurmail-verkon (komission alleviivaus) lähetyksiin sovellettavat postimaksut olivat peräisin 1 päivältä heinäkuuta 1997(23).

(15) UPEA ilmoitti 19 päivänä marraskuuta 1997 Haysille, joka jo tarjosi asiakirjojen välityspalveluja, tietyistä tärkeimmistä ominaisuuksista, joita käyttäjien keskinäiseltä välityspalvelulta toivottiin(24). Tuolloin Hays DX:n lisäksi kaksi muuta yhtiötä, eli posti ja ABB, osoitti kiinnostuksensa kyseisen verkon tarjoamiseksi UPEA:lle. Kumpikin yritys teki erillisen tarjouksen(25).

(16) Posti tarjosi 9 päivänä helmikuuta 1998 hintoihinsa [...] prosentin lisäalennuksen verrattuna parhaimpaan UPEA:n hallussa olleeseen postin tarjoukseen(26). UPEA:n hallitus pyysi 9 päivänä helmikuuta 1998 jäseniään perehtymään tarkemmin B-to-B-palveluihin. Sen seurauksena perustettiin UPEA:n edustajista (Commission de Productivité de l'UPEA, jäljempänä "CP") koostuva tilapäinen työryhmä(27).

(17) Kun monopolin alaisista postipalveluista myönnettävää hinnanalennusta koskeva yleissopimus oli umpeutumassa, posti ja UPEA jatkoivat 8 päivänä huhtikuuta 1998 yleissopimusta 2026 kahden vuoden ajaksi(28). UPEA:n jäsenet saivat huomattavia etuja tästä sopimuksesta. UPEA arvioi jäsentensä kustannussäästöjen olleen 140 miljoonaa Belgian frangia vuodessa(29).

(18) Vastauksena UPEA:n tarjouspyyntöön posti ja ABB esittivät 28 päivänä toukokuuta 1998(30) yhteisen tarjouksen B-to-B-palveluista(31). Tarjouksessa esitetään "koko vakuutusalan kattavan ammattipostin keräys- ja jakelujärjestelmän perustamista", johon kuuluisivat vakuutusyhtiöt, vakuutuksenvälittäjät ja myöhemmin määritettävät mahdolliset kumppanit. Tarjouksen mukaan postin ja ABB:n yhteistyönä perustettavan vakuutusalan odotuksia vastaavan integroidun verkon edut piilevät siinä, että järjestely on rakenteeltaan joustava(32). Lisäksi posti toteaa, että postin voima ja koko yhdistettynä KEY MAILin joustavuuteen sallii palvelujen tarjonnan ja verkon lähes rajattoman laajentamisen sovitussa määräajassa.

(19) Tämän 28 päivänä toukokuuta 1998 päivätyn tarjouksen 3 kohdan mukaan posti hoitaa "lähetysten jakelun ja keruun asiakkaiden ja muiden osapuolten toimipaikoista (UPEA, välittäjät). Jokainen osapuoli sitoutuu etukäteen vahvistamaan yhdessä postin kanssa käyntien määrän, päivät ja kellonajat. Postinjakelu tapahtuu maanantaista perjantaihin kello 7.00-9.00 ja postinkeräys kello 15.00-18.00 asiakkaiden ja osapuolten toimipaikassa. Käyntiajat vahvistetaan yhdessä postin kanssa". Tarjouksen 6 kohdan mukaan "ammattilähetysten keräyksestä ja jakelusta vastaa posti. Reitityksestä ja lajittelusta vastaa Key Mail".

(20) Posti ja ABB esittivät 15 päivänä heinäkuuta 1998 päivätyllä kirjeellään joitakin täsmennyksiä 28 päivänä toukokuuta 1998 tehtyyn tarjoukseen. Posti ja ABB korostavat edelleen verkon laajentamismahdollisuuksia toteamalla, että muutaman viikon varoitusajalla voimme ottaa käyttöön tarvittavat järjestelmät. Ensimmäistä kertaa 15 päivänä heinäkuuta 1998 tehdyssä tarjouksessa on vaatimus vähintään [...] lähetyksestä vuodessa: "Jotta voimme perustaa infrastruktuurin, joka mahdollistaa päivittäisen postinkeräyksen ja -jakelun, sitoutuminen vähintään [...] lähetykseen vuodessa vaikuttaa meistä sopivalta lähtökohdalta keskusteluille".

(21) Lokakuussa 1998 UPEA päätti kuitenkin, että Haysin jäsenilleen jo vuodesta 1982 tarjoama B-to-B-palveluverkko oli edelleen kiinnostavampi kuin uusi postin ja ABB:n verkko. UPEA:n sisäisessä asiakirjassa(33) todetaan seuraavaa: "... ammattilähetysten välityspalveluihin liittyvää asiaa on käsitelty laajemmin viime kuukausien aikana postimaksujen alennuksista postin kanssa käytyjen neuvottelujen päätyttyä myönteiseen tulokseen (huhtikuussa 1998). Tätä tarkoitusta varten on perustettu tilapäinen työryhmä, jossa olivat edustettuina Commission de Productivité (CP) ja eri välittäjäliitot. Työryhmä tutki perusteellisesti Haysin (BDE) ja postin/Key Mailin tarjousta.

CP on tullut siihen tulokseen, että Haysin tarjous on taloudellisesti kiinnostavin vaihtoehto vakuutusyhtiöille.

CP ehdottaa, että nykyjärjestely säilytetään ja jatketaan toimintaa Haysin kanssa lyhyellä aikavälillä odotettaessa postipalvelujen vapautumista vuonna 2003 (1.1.2003)".

(22) UPEA suositteli 21 päivänä lokakuuta 1998 päivätyssä kiertokirjeessä jäsenilleen yhteistyön jatkamista vuonna 1999 Haysin kanssa. Kiertokirje oli osoitettu UPEA:an kuuluvien ja sen ulkopuolisten vakuutusyhtiöiden johdolle(34). Kirjeessä kuvaillaan CP:n päätelmiä seuraavasti: "Ammattilähetysten välitysjärjestelmä: säilytetään nykytilanne

Sen jälkeen kun hinnanalennuksia koskevaa yleissopimusta 2026 jatkettiin 8 päivänä huhtikuuta 1998 kolmeksi vuodeksi, CP aloitti nykyisen ammattilähetysten välitysjärjestelmän (Hays-BDE) kriittisen tarkastelun. Samoin arviointiperustein tutkittiin myös postin ja Key Mail -yhtiön yhteistyönä tarjoamaa vaihtoehtoista järjestelmää.

CP on tullut siihen tulokseen, että Hays-BDE:n tarjous on taloudellisesti kiinnostavampi vakuutusyhtiöille. Hallitus vahvisti tämän kannan 12 päivänä lokakuuta.

Tämä merkitsee, että UPEA suosittelee yhtiöille, että ne jatkavat työskentelyä Hays-BDE:n kanssa vuonna 1999."

(23) Tästä syystä UPEA selitti 21 päivänä lokakuuta 1998(35) päivätyssä kirjeessään postille, että Haysin tarjous oli mielenkiintoisempi ja valinta oli tehty 11 eri arviointiperusteen pohjalta. UPEA siis hylkäsi postin ja Key Mailin viimeisen tarjouksen B-to-B-palveluista ja ilmoitti postille päätöksestään käyttää lyhyellä aikavälillä Haysin DX-palvelua. Tämän kirjeen viimeisessä kappaleessa UPEA toteaa "arvostavansa postin toimintaa, koska posti käsitteli ammattilähetyksiä koskevan asian [B-to-B-palvelut](36) erillään voimassa olevasta postimaksujen alennuksia koskevasta yleissopimuksesta". UPEA vahvisti halunsa syventää ja kehittää yhteistyötä postin kanssa vain hinnanalennuksia koskevan yleissopimuksen puitteissa.

(24) Tämän jälkeen posti lähetti UPEA:lle 30 päivänä lokakuuta 1998 kirjeen, jossa se totesi irtisanovansa vähän aikaisemmin eli 8 päivänä huhtikuuta 1998 tehdyn yleissopimuksen 2026 (hinnanalennukset)(37). Kirjeessään posti ei esitä perusteluja alennuksia koskevan kantansa äkilliselle muutokselle. Posti tyytyy vain toteamaan, että se irtisanoo yleissopimuksen 2026 "kyseisen yleissopimuksen 10.2 §:n mukaisesti". Yleissopimuksen 2026 10.2 §:ssä määrätään seuraavaa: "allekirjoittajat voivat irtisanoa sopimuksen ilmoittamalla siitä 12 kuukautta ennen alkuperäisen voimassaoloajan päättymistä (kaksi vuotta) ja sen jälkeen ennen sopimuksen vuosittaista erääntymispäivää". Irtisanominen ei siis tullut voimaan välittömästi. Yleissopimuksen 2026 10.2 §:n mukaan 30 päivänä lokakuuta 1998 esitetty irtisanominen tuli voimaan vasta 12 kuukautta alkuperäisen kahden vuoden sopimusajan päättymisen jälkeen eli 8 päivänä huhtikuuta 2001.

(25) UPEA:n 12 päivänä marraskuuta 1998(38) päivätyssä vastauksessa kuvaillaan sen ja postin välillä 30 päivänä lokakuuta 1998 päivätyn irtisanomiskirjeen jälkeen pidettyä kokousta, jossa posti oli selittänyt, että kyseinen irtisanominen pitäisi nähdä "hyvissä ajoin esitettynä varotoimenpiteenä", jonka avulla UPEA pystyisi tarkistamaan kantaansa ammattipostia koskevan tarjouksen hylkäämisestä. UPEA:n 12 päivänä marraskuuta 1998 päivätyssä kirjeessä todetaan selvästi, että sen on hyväksyttävä tämä "lisäkumppanuus", jos se haluaa säilyttää postimaksujen alennusten tarjoamat edut: "Irtisanotte 30 päivänä lokakuuta 1998 päivätyllä kirjeellänne 8 päivänä huhtikuuta 1998 tehdyn hinnanalennussopimuksen. Sopimuksen irtisanominen tulee voimaan 10.2 §:n mukaisesti.

Asiaa koskevan kokouksen perusteella ymmärsin, että irtisanomista on pidettävä 'varotoimenpiteenä' sikäli, että UPEA:lle ilmoitetaan hyvissä ajoin siitä, että nykyistä sopimusta on mahdotonta uudistaa ilman lisäkumppanuutta (komission alleviivaus)".

(26) Sen jälkeen kun posti irtisanoi 30 päivänä lokakuuta 1998 yksipuolisesti yleissopimuksen 2026 ja UPEA esitti vastauksensa, postin ja UPEA:n väliset neuvottelut keskeytyivät muutamiksi kuukausiksi. Neuvottelut aloitettiin uudelleen toukokuussa 1999. Posti otti 19 päivänä toukokuuta 1999 päivätyllä kirjeellään uudelleen yhteyttä suoraan Commercial Union -vakuutusyhtiöön(39), jotta voidaan "suunnitella uutta yhteistyötä vakuutusalan kanssa sekä ammattilähetysten että muun postin osalta".

(27) UPEA toivoi 22 päivänä joulukuuta 1999 päivätyssä kirjeessään, ettei kyseistä kahta asiaa liitettäisi suoraan toisiinsa. Posti vahvisti 5 päivänä tammikuuta 2000 päivätyssä vastauksessaan tähän kirjeeseen, ettei B-to-B-postia koskevan asian ja B-to-C-palvelusopimuksen uudistamisen välillä ole yhteyttä, vaikka se hyväksyikin sopimusten allekirjoittamisen samaan aikaan: "Kuten olemme useasti täsmentäneet, emme ole missään vaiheessa liittäneet tätä asiaa yleissopimuksen 2026 uusimiseen.

Hyväksymme luonnollisesti esityksenne allekirjoittaa mahdolliset kaksi sopimusta samaan aikaan ja lujittaa näin tulevaa yhteistyötämme"

(40).

(28) Tässä 5 päivänä tammikuuta 2000 päivätyssä kirjeessä ei kuitenkaan ole mainintaa siitä, että posti irtisanoi yleissopimuksen yksipuolisesti 30 päivänä lokakuuta 1998. Irtisanomisilmoitus oli siis pätevä ja uhkasi toteutua 12 kuukauden kuluttua alkuperäisen B-to-C-sopimuksen voimassaolon päättymisestä eli 8 päivänä huhtikuuta 2001.

(29) Yleissopimusta 2026 joka oli allekirjoitettu 8 päivänä huhtikuuta 1998 ja jonka posti oli irtisanonut 30 päivänä lokakuuta 1998, jatkettiin kolmella vuodella vasta 27 päivänä tammikuuta 2000. Samanaikaisesti 27 päivänä tammikuuta 2000 allekirjoitettiin postin/ABB:n ja UPEA:n välinen B-to-B-palvelusopimus ("yleissopimus 10.000-1"). UPEA irtisanoi Haysin DX-palveluja koskevan sopimuksen 21 päivänä maaliskuuta 2000 päivätyllä kirjatulla kirjeellä. Irtisanominen tuli voimaan 30 päivänä kesäkuuta 2000(41).

(30) Postin yhteistyössä(42) ABB:n kanssa tarjoamat uudet B-to-B-palvelut suunnattiin noin 1400 käyttäjän suljetulle ryhmälle (vakuutusyhtiöt ja vakuutuksenvälittäjät), joita kutsuttiin osapuoliksi (Intervenants). Palvelut koskivat vain keskinäisten ammattilähetysten välittämistä(43). Vastatakseen vakuutusalan asiakirjanvaihdolta edellyttämään luotettavuusvaatimukseen posti ja ABB perustivat tarjouksissaan lupaamansa erityisverkon, joka keskittyi vakuutusalan postipalveluihin.

(31) Lisäksi uusi B-to-B-verkko tarjosi - kuten tarjouksessa oli luvattu - joustavia B-to-B-postin keräys- ja jakelupalveluja asiakkaan kanssa etukäteen määriteltyinä aikoina. Yleissopimuksen 10.000-1 5(2) §:ssä todetaan seuraavaa: "Jokainen osapuoli sitoutuu ennakolta yhteisymmärryksessä kyseisen toimiston johdon kanssa vahvistamaan palveluaikataulun: käyntimäärät, päivät ja kellonajat". B-to-B-sopimuksen 5(3) §:ssä määrätään seuraavaa: "Postinjakelu tapahtuu maanantaista perjantaihin kello 7.00-9.00 ja postinkeräys kello 16.00-18.00 asiakkaiden ja osapuolten toimipaikoissa. Käyntiajat vahvistetaan yhdessä kyseisen postitoimiston johdon kanssa".

(32) UPEA:n tekemä B-to-B-palveluja koskeva yleissopimus 10.000-1 oli puitesopimus eikä sitonut suoraan UPEA:n jäseninä olevia vakuutusyhtiöitä. UPEA:n jäsenillä oli vapaus käyttää yleissopimuksen tarjoamia palveluja, sillä UPEA:lla ei ollut valtuuksia toimia suoraan jäsentensä lukuun. UPEA sitoutui [...] kirjeen lähettämiseen vuodessa (ks. yleissopimuksen 10.000-1 17 §), vaikka se ei pystyisi täyttämään sitoumusta omien B-to-B-lähetystensä määrän perusteella. Tästä seuraa, että vaikka UPEA:lla ei ollut nimenomaista erillistä valtuutusta, se teki yleissopimuksen 10.000-1 jäsentensä eduksi ja niiden käyttöön. Tämä vahvistetaan etenkin yleissopimuksen 10.000-1 7 §:ssä, jossa määrätään jäsenkohtaisesta laskutuksesta: "laskuissa eritellään jätetyn postin kokonaismäärä sekä jakautuminen osapuolittain". Kuten jo mainittiin, yleissopimuksen 10.000-1 5(1) §:n mukaan posti kerää lähetykset UPEA:n toimitilojen lisäksi vakuutusyhtiöiden toimipaikoista. Sopimuksen 5(2) §:n mukaan käyntiajat vahvistetaan postin ja vakuutusyhtiöiden kesken.

(33) Saatuaan komission 6 päivänä kesäkuuta 2001 päivätyn väitetiedoksiannon posti irtisanoi 20 päivänä kesäkuuta 2001 päivätyn kirjatun kirjeen vastaanottamisesta alkaen UPEA:n kanssa tekemänsä B-to-B-palveluja koskevan yleissopimuksen. Posti toimitti komissiolle kaikille postitoimistoille osoitetut sisäiset ohjeet, joiden mukaan B-to-B-palvelut oli lopetettava 26 päivänä kesäkuuta 2001(44). Näiden ohjeiden mukaan postimaksujen alennuksia koskevan yleissopimuksen soveltamisalaan kuuluvat palvelut suoritettiin normaalisti. Postin mukaan se lopetti 27 päivänä kesäkuuta 2001 B-to-B-palvelut. Posti on ilmoittanut komissiolle, että se suoritti poikkeuksellisesti AXA- ja Fortis-yhtiöiden pyynnöstä viimeisen keräyksen 27 päivänä kesäkuuta 2001. Postin mukaan postia ei ole kerätty B-to-B-sopimuksen puitteissa 28 päivästä kesäkuuta 2001 alkaen(45).

(34) Posti siirsi 3 päivästä heinäkuuta 2001 uuden B-to-B-liiketoiminnan yksityiselle tytäryhtiölleen (jäljempänä "eXbo")(46). Oikeudellisesti itsenäisenä yksikkönä eXbolla on erillinen kirjanpitonsa. Siirron voimaantulon jälkeen posti ei enää itse tarjoa B-to-B-palveluja. eXbo esitti 28 päivänä kesäkuuta 2001 päivätyllä sähköpostiviestillä UPEA:lle tarjouksen, joka koski määrätyn käyttäjäpiirin keskinäistä asiakirjojenvaihtoa. Siihen ei liity vakuutusalalle tarjottavaa toimipaikkakohtaista keräys- tai jakelupalvelua(47).

II OIKEUDELLINEN ARVIOINTI

A. Perustamissopimuksen 82 artiklan soveltaminen

(35) Posti on yritys, joka tarjoaa korvausta vastaan erilaisia postipalveluja. Kyseessä on siis perustamissopimuksen kilpailusääntöjen mukainen yritys riippumatta postin organisaatiomuodosta tai siitä, onko se julkinen vai yksityinen yritys(48).

B. Merkitykselliset markkinat

(36) Tämän päätöksen kannalta merkityksellisiä ovat kahdet markkinat. Ensiksikin suurelle yleisölle tarkoitettujen yleisten kirjepostipalvelujen markkinat, joilla posti on käyttänyt väärin määräävää asemaansa. Toiseksi määrätylle käyttäjäryhmälle ammattilähetysten välittämiseen tarkoitettujen B-to-B-palvelujen tarjoamisen markkinat, joilla väärinkäytön vaikutukset ovat tuntuneet.

(37) Yleiset kirjepostipalvelut(49) kuuluvat postitoiminnan monopolin piiriin, kun lähetyksen paino on alle 350 grammaa. Belgiassa postilla on postitoiminnan monopoli, joka on määritelty 21 päivänä maaliskuuta 1991 annetun lain 144 g §:n 1 ja 2 momentissa, sellaisena kuin se on muutettuna 9 päivänä kesäkuuta 1999 annetulla kuninkaan asetuksella. Komission tutkinnassa on paljastunut, että Belgiassa ei ole yksityisiä yrityksiä, jotka harjoittaisivat yli 350 gramman painoisten lähetysten toimittamiseen liittyvää yleistä kirjepostipalvelutoimintaa. Posti on siis ainoa yleisiä kirjepostipalveluita tarjoava yritys. B-to-C-palvelut ovat osa yleisten kirjepostipalvelujen markkinoita.

(38) Suljetulle käyttäjäryhmälle ammattilähetysten välittämiseen tarjotut B-to-B-palvelut eroavat ominaispiirteidensä(50) vuoksi muista peruspostipalveluista niin paljon, että ne ovat heikosti vaihdettavissa toisiinsa eivätkä kilpaile tuntuvasti keskenään(51). Näin ollen tuotteiden tai palvelujen keskinäistä korvattavuutta on tarkasteltava niiden objektiivisten ominaisuuksien, tarjontarakenteen, markkinoilla esiintyvän tarjonnan sekä kilpailuolosuhteiden perusteella(52). Tarkasteltavana olevassa tapauksessa korvattavuusanalyysi osoittaa, että B-to-B-palvelut ja B-to-C-palvelut muodostavat kahdet erilliset markkinat.

a) Korvattavuus kysynnän kannalta

(39) Kysynnän näkökulmasta näiden palvelujen keskinäinen korvattavuus on vähäistä. Näin ollen hintaan perustuvaa kysynnän ristijoustoa ei ole. Käyttäjien kannalta B-to-B-palvelut ovat B-to-C-palveluista erilliset eikä niitä voida korvata toisillaan, koska B-to-B-palvelut mahdollistavat integroidun verkkonsa avulla tehokkuusedut, jotka mahdollistavat huomattavasti yleisiä kirjepostipalveluja edullisemmat postimaksut. Haysin DX-palvelun postimaksut ovat 40 prosenttia edullisemmat (ilman ALV:tä)(53) ja postin B-to-B-palvelujen postimaksut [...] edullisemmat(54).

(40) Toisin kuin B-to-B-palvelut yleiset kirjepostipalvelut eivät mahdollista postinjakelua eivätkä -keräystä asiakkaiden toiveiden mukaan ennalta määrättyinä, rajattuina aikoina(55). Yleispalvelut eivät myöskään takaa tulevan postin jakelua varhain aamulla kello 7.00-9.00 ja viimeistään toimistojen avautuessa, eivätkä lähtevän postin keräämistä mahdollisimman myöhään eli sulkemisaikaan kello 16.00-18.00, mikä mahdollistaa asiakkaalle postin välittömän käsittelyn(56). Posti on itse todennut pitävänsä B-to-B-palvelujaan sovelluksena tavallisista postipalveluista(57). Toisin kuin yleisiä kirjepostipalveluja, B-to-B-palveluja tarjotaan jäsentenvälisen erityisverkon luotettavuusvaatimusten täyttämiseksi. Näin voidaan välttyä kaikilta yleiseen postiverkkoon liittyviltä ongelmilta ja minimoida lähetysten katoamisriski. Lisäksi vastoin yleisiä kirjepostipalveluja B-to-B-palveluilla on varajärjestely, joka antaa lisäturvaa, jos postialalla esiintyy lakkoja.

(41) Posti on itsekin(58) useaan otteeseen vahvistanut yleisten kirjepostipalvelujen ja B-to-B-palvelujen välisen eron:

- ABB:n ja postin 24 päivänä tammikuuta 2000 tehdyn yleissopimuksen mukaan postin ja ABB:n on yhdistettävä tarjouksensa, "jotta ne voisivat vastata tiettyihin vakuutusalan erityisvaatimuksiin"(59) (komission alleviivaus). Tämä postin ja ABB:n välinen yleissopimus 24 päivältä tammikuuta 2000 tehtiin erityisesti siksi, että sopimuspuolet pystyisivät täyttämään vakuutusyhtiöiden vaatimukset. Yleissopimus osoittaa selvästi postin katsoneen, että yleiset kirjepostipalvelut eivät pysty vastaamaan vakuutusyhtiöiden erityisvaatimuksiin,

- posti mainitsee 9 päivänä elokuuta 2001 esittämissään huomautuksissa B-to-B-palvelujen yleissopimuksen mukaiset palvelut "erityispostiluokkana eli vakuutusyhtiöiden ja vakuutuksenvälittäjien keskinäisen kirjepostin luokkana. Tätä postia kuvaillaan ammattilähetyksiksi ja niille on myönnetty lisäalennus yleissopimuksissa 10.000"(60) (komission alleviivaus). Posti pitää siis vakuutusyhtiöiden ja vakuutuksenvälittäjien keskinäisiä lähetyksiä kirjepostin erityisluokkana,

- ensimmäisessä vastauksessaan komission tietopyyntöön posti luokitteli B-to-B-palvelut peruspostipalvelujen tason ylittäväksi palveluksi(61),

- posti toteaa 21 päivänä marraskuuta 2000 esittämissään huomautuksissa, että B-to-B-palvelut on kehitetty, jotta "vakuutusalalle voidaan tarjota uudenlainen postinkäsittelyjärjestelmä"(62). Palvelujen käyttöönotto perustui ammattikunnan esittämiin toiveisiin ja vastasi siis yleisiä kirjepostipalveluja paremmin vakuutusyhtiöiden ja välittäjien odotuksiin(63),

- postin mukaan postin ja ABB:n kehittämä "uusi ammattilähetysten käsittelypalvelu vastaa paremmin vakuutusyhtiöiden ja vakuutuksenvälittäjien odotuksia ja mahdollistaa uuden toimijan tulon näiden yritysten ammattilähetysten käsittelyn alalle, jolla Hays oli toiminut jo parikymmentä vuotta ilman kilpailijoita"(64) (komission alleviivaus),

- postin mukaan uusien B-to-B-palvelujen käyttöönotto merkitsi siis "uuden toimijan tuloa markkinoille - riippumatta siitä, oliko se määräävässä asemassa lähimarkkinoilla - joilla ei aikaisemmin ollut esiintynyt kilpailua"(65) (komission alleviivaus),

- B-to-B-palveluja koskevan yleissopimuksen 5(3) §:n mukaan posti on antanut UPEA:lle sitoumuksen noudattaa sopimukseen piiriin kuuluvien lähetysten osalta ennalta määrättyjä jakelu- ja keräysaikoja, jotka osapuoli ja kyseessä olevan postitoimiston johto ovat sopineet keskenään. Sitoumus vastaa vakuutusyhtiöiden tarpeeseen käsitellä tuleva posti heti toimistojen avauduttua ja jättää lähtevä posti toimistojen sulkeutuessa(66).

(42) Koska posti on aikaisemmin itse kuvaillut suljetulle käyttäjäryhmälle tarjottuja B-to-B-palveluja näin selkeästi, postin vastauksessa väitetiedoksiantoon esitetty selitys vaikuttaa epäuskottavalta. Sen mukaan postinjakelu ja -keräys ennalta määritettyinä aikoina ei olisi B-to-B-palveluihin liittyvä ominaisuus tai lisäsuoritus vaan pelkkä organisointitoimenpide, josta posti on sopinut kaikkien niiden asiakkaitten kanssa, joiden postimäärät ovat merkittäviä ja joiden lähetyksiä ei voida jättää tavallisiin julkisiin postilaatikoihin(67). Vaikka posti on 1980-luvun alusta asti käyttänyt varhaistettua suorajakelujärjestelmää(68) on selvää, että B-to-B-palveluja koskevan yleissopimuksen puitteissa tarjotut integroidut B-to-B-palvelut ylittävät tällaisten varhaistettujen suorajakelupalvelujen tason monessa suhteessa(69):

- toisin kuin suorajakelujärjestelmä, integroitu B-to-B-verkko ei rajoitu pelkästään siihen, että se tarjoaisi jakelua aamulla kello 7.00-9.00 ilman minkäänlaista sitoumusta täsmällisestä kantoajankohdasta,

- asiakaskunnan tarpeiden ja B-to-B-palveluja koskevan yleissopimuksen 5(3) §:ssä vahvistetun postin sitoumuksen täydellinen yhteensopivuus osoittavat, että ennalta vahvistetuissa kantoajoissa on kyse paljon muustakin kuin sisäisestä organisointitoimenpiteestä,

- posti ei kiistä, että jokaisen asiakkaan kanssa ennalta määritettyjä aikoja aamuiseen postinjakeluun ja postinkeräykseen kello 16.00-18.00 (kuten yleissopimuksen 10.000-1 5(3) §:ssä määrätään) on noudatettu alusta asti aina B-to-B-palvelujen tarjonnan päättymiseen saakka(70).

b) Korvattavuus tarjonnan kannalta

(43) Tarjonnan osalta vaikuttaa siltä, että B-to-B- ja B-to-C-palvelujen tarjonnan markkinat eroavat toisistaan huomattavasti. B-to-B-palvelujen tarjoaminen edellyttää suurta luotettavuutta. Vakuutusalan keskinäisen asiakirjojenvaihdon edellyttämä luotettavuus johti tarpeeseen perustaa julkisesta postinjakeluverkosta erilliset infrastruktuurit. Näille palveluille varatun erityisverkon perustaminen mahdollistaa myös suljetun vastaanottajaryhmän sisäisen postinjakelun nopeammin kuin perinteiset postipalvelut. Palveluverkon jäsenten määrän rajoittaminen mahdollistaa myös lähetysten katoamisriskin minimoinnin. Ainoastaan suljetun käyttäjäryhmän oma postipalvelu voi vähentää tehokkaasti lähetysten katoamisriskiä. Lisäksi vastoin yleisiä kirjepostipalveluja B-to-B-palvelut tarjoavat varajärjestelmän ja siten takuun, jota yleiset kirjepostipalvelut eivät tarjoa(71).

(44) Kuten posti on perustellusti todennut, korvattavuuden puuttuminen perustuu siihen, että jo heti ensimmäisessä 11 päivänä elokuuta 1997(72) esitetyssä tarjouksessa posti lupaa "keräyksen maanantaista perjantaihin kello 15.00-18.00 (maaseudulla tai kaupungissa) jokaisesta toimipisteestä ([...])" (komission alleviivaus).

(45) Korvattavuuden puuttuminen tarjonnan kannalta on vieläkin ilmeisempää postin ja ABB:n 28 päivänä toukokuuta 1998 UPEA:lle esittämässä yhteisessä tarjouksessa, jossa luvataan "varmistaa koko vakuutusalan kattava ammattipostin keräys- ja jakeluverkko (vakuutusyhtiöt, vakuutuksenvälittäjät ja muut mahdolliset tahot)" (komission alleviivaus).

(46) Posti ja ABB selittävät 28 päivänä toukokuuta 1998 esitetyssä tarjouksessaan, että postin ja ABB:n kumppanuuden avulla pyritään "perustamaan integroitu verkko, joka vastaa vakuutusalan vaatimuksia". Kumppanuuden aikaansaamaksi lisäarvoksi mainittiin "perustetun verkon joustavuus" ja se, että verkkoa voitaisiin "muuttaa kunkin kumppanin tarpeita vastaavalla tavalla" (komission alleviivaus).

(47) Posti selittää 15 päivänä heinäkuuta 1998 tehdyn tarjouksen VIII kohdassa seuraavaa: "Jotta voimme perustaa infrastruktuurin, joka mahdollistaa postinkeräyksen ja -jakelun päivittäin, sitoutuminen vähintään [...] lähetykseen vuodessa vaikuttaa meistä sopivalta lähtökohdalta keskusteluille"; verkon laajentaminen oli mahdollista, kunhan siitä "ilmoitettiin muutamaa viikkoa ennen, jotta tarvittavat järjestelmät ehdittäisiin ottaa käyttöön" (komission alleviivaus).

(48) B-to-B-palveluja koskevan yleissopimuksen 10.000-1 5(4) §:ssä todetaan perustellusti, että korvattavuuden puuttuminen johtuu myös siitä, että vastoin yleisiä kirjepostipalveluja yksityinen yritys Key Mail, jolla ei ole postitoiminnan monopolia, "vastaa tämän sopimuksen mukaisten lähetysten kulusta, lajittelusta ja laskennasta". B-to-B-palveluja koskevan yleissopimuksen 19 §:n mukaan "posti ja Key Mail sitoutuvat tarvittaessa hoitamaan vastavuoroisesti toistensa tehtävät". Yleissopimuksen 6(5) §:ssä todetaan vielä, että "jotta korostettaisiin lähetysten kiireellisyyttä, jokaisen lähetyksen toiselle puolelle asettaan selkeä viivakoodi". Yleissopimuksen 18 §:n mukaan "lähetykset on merkittävä selkeästi 6.3 ja 6.5 §:ssä tarkoitetuin tavoin, jotta voidaan varmistaa niiden käsittely kiireellisinä".

(49) Näin ollen posti ei voi väittää, ettei B-to-B-palveluja olisi tarjottu erityisverkossa(73). Toisin kuin posti väittää, edes se seikka, että B-to-B-palveluja koskevan yleissopimuksen mukaisesta postinjakelusta huolehtivat tavalliset postinkantajat tai suorajakelusta vastaavat jakelijat(74), ei muuta sitä, että posti otti käyttöön B-to-B-postin keräys- ja jakeluverkon, joka kattoi noin 1400 käyttäjää (vakuutusyhtiöt ja vakuutuksenvälittäjät), joita yleissopimuksessa 10.000-1 kutsuttiin osapuoliksi ja joita palveltiin jokaisena arkipäivänä tämän erityisverkon kautta. Verkon jäsenten toimistoissa käytiin päivittäin erittäin täsmällisinä aikoina ja tämä tapahtui siis tavallisten postinkantoaikojen ulkopuolella.

(50) Toisin kuin posti esittää, erityisverkon perustaminen ei myöskään estä sitä, että postin yleispalveluhenkilöstöä ei voitaisi käyttää myös B-to-B-palvelujen kaltaisten erityispalvelujen tarjoamiseen. Postinjakeluverkko ei ole kiinteä infrastruktuuri, jota voitaisiin käyttää vain tiettyihin erityispalveluihin. Julkisen postilaitoksen henkilökunta ei ole sitoutunut yhden palvelun tarjoamiseen, vaan voi toimia monissa tehtävissä joko monopolin tai kilpailun piiriin kuuluvalla alalla.

(51) Yleisten kirjepostipalvelujen merkitykselliset maantieteelliset markkinat ovat Belgian markkinat pääasiassa siksi, että postin yksinoikeus kattaa Belgian alueen. Määrätylle käyttäjäryhmälle ammattilähetysten välitykseen tarjottujen B-to-B-palvelujen merkitykselliset maantieteelliset markkinat ovat Belgian markkinat siksi, että palvelujen tarjoajat toimivat nykyisin yleensä kansallisella tasolla, koska pääosa B-to-B-palvelujen asiakkaista toimii Belgiassa. Kuitenkin Hays DX:n esimerkki osoittaa, että kyseiset palvelut, jotka eivät kuulu perustamissopimuksen 86 artiklan 1 kohdassa tarkoitetuille operaattoreille myönnettyjen erityis- tai yksinoikeuksien piiriin, halutaan laajentaa kansallisten rajojen ulkopuolelle. Näin ollen Haysin B-to-B-palvelujen asiakkaat ovat jo toukokuusta 1995 asti voineet vaihtaa asiakirjoja Irlannin, Ranskan ja Yhdistyneen kuningaskunnan verkkoon liittyneiden vakuutusyhtiöiden kanssa.

C. Määräävä asema

(52) Postilla on postitoiminnan monopoli, joka on määritelty 21 päivänä maaliskuuta 1991 annetun lain 144 g §:n 1 ja 2 momentissa, sellaisena kuin se on muutettuna 9 päivänä kesäkuuta 1999 annetulla kuninkaan asetuksella. Postilla on siis määräävä asema alle 350 gramman painoisten lähetysten osalta yleisten kirjepostipalvelujen markkinoilla Belgiassa. Koska yli 350 gramman painoisten lähetysten peruspostipalvelujen markkinoilla ei toimi muita yrityksiä, postin määräävä asema ulottuu koko peruspostinjakeluun riippumatta Belgian lainsäädännössä määritellyistä monopolioikeuden piiriin kuuluvien lähetysten paino- ja hintarajoituksista. Euroopan yhteisöjen tuomioistuimen oikeuskäytännön mukaan yhden jäsenvaltion alue muodostaa merkittävän osan yhteismarkkinoista(75).

D. Määräävän aseman väärinkäyttö

(53) Perustamissopimuksen 82 artiklan toisen kohdan d alakohdan mukaan määräävän aseman väärinkäyttöä on esimerkiksi "sen asettaminen sopimuksen syntymisen edellytykseksi, että sopimuspuoli hyväksyy lisäsuoritukset, joilla niiden luonteen vuoksi tai kauppatavan mukaan ei ole yhteyttä sopimuksen kohteeseen".

(54) Yhteisöjen tuomioistuimen oikeuskäytäntö on erittäin selkeää 82 artiklan toisen kohdan d alakohdassa tarkoitettujen toisiinsa liittyneiden tarjousten osalta. Jo asiassa Michelin(76) annetusta tuomiosta ilmenee, että määräävässä markkina-asemassa oleva yritys, joka tarjoaa eri tuoteryhmiin kuuluvia tuotteita, ei voi asettaa tietyillä markkinoilla myynnistä myöntämäänsä hintaetua riippuvaiseksi myyntitavoitteen toteutumisesta toisilla markkinoilla.

(55) Koska monopolin alaiset B-to-C-palvelut ja suljetulle käyttäjäryhmälle tarjotut B-to-B-palvelut ovat erillisiä palveluja(77) ja koska posti kumosi 30 päivänä lokakuuta 1998 esittämänsä ilmoituksen, jolla se irtisanoi postimaksujen alennuksia koskevan B-to-C-palvelujen yleissopimuksen, vasta 27 päivänä tammikuuta 2000 eli silloin, kun UPEA allekirjoitti B-to-B-palveluja koskevan yleissopimuksen, posti on asettanut monopolin alaisten B-to-C-palvelujen postimaksujen (yleissopimus 2026) alennusten edellytykseksi sen, että UPEA hyväksyy B-to-B-palveluja koskevat lisäsuoritukset (yleissopimus 10.000-1). Posti on siis syyllistynyt 82 artiklan toisen kohdan d alakohdassa tarkoitettuun väärinkäyttöön.

(56) Näin ollen posti ei voi väittää, että 30 päivänä lokakuuta 1998 esitetystä irtisanomisilmoituksesta mahdollisesti johtuva asioidenvälinen yhteys olisi ollut joka tapauksessa vain lyhytaikainen, koska UPEA:lle ilmoitettiin vasta 5 päivänä tammikuuta 2000 (ennen yleissopimusten 2026 ja 10.000-1 allekirjoittamista), etteivät kaksi yleissopimusta liittyneet toisiinsa(78). Koska irtisanominen olisi tullut voimaan vasta 8 päivästä huhtikuuta 2001(79), vaikutus oli pitkäaikainen. Koska posti ei palannut uudelleen irtisanomisasiaan, oli selvää, että B-to-C-palveluja koskevan yleissopimuksen mukainen alennus ei olisi ollut enää voimassa 8 päivän huhtikuuta 2001 jälkeen. Postin/ABB:n ja UPEA:n väliset neuvottelut B-to-B-palveluista käytiin tilanteessa, jossa UPEA:han ja sen jäseniin kohdistui jatkuva uhka siitä, ettei niille enää 8 päivän huhtikuuta 2001 jälkeen myönnettäisi alennuksia. Esittämällä 5 päivänä tammikuuta 2000 pelkän ilmoituksen siitä, etteivät nämä yleissopimukset liittyneet mitenkään toisiinsa, posti ei millään tavoin poistanut 30 päivänä lokakuuta 1998 esitetystä irtisanomisesta johtuvaa uhkaa. Näin ollen sopimustenvälinen yhteys voidaan osoittaa myös 5 päivän tammikuuta 2000 jälkeen(80). Lokakuun 30 päivänä 1998 esitetty irtisanominen ei ole erillinen toimenpide, joka ei olisi voinut vaikuttaa UPEA:n B-to-B-palveluissa tekemään valintaan(81). Poistamalla merkittävän taloudellisen edun B-to-C-palveluista kyseinen toimenpide kannusti tehokkaasti postin ja ABB:n tarjoaman B-to-B-palveluja koskevan yleissopimuksen allekirjoittamiseen. Irtisanomisilmoitus oli omiaan pakottamaan UPEA:n allekirjoittamaan B-to-B-palveluja koskevan yleissopimuksen 27 päivänä tammikuuta 2000, jotta alennuksia jatkettaisiin samana päivänä.

(57) Ainoastaan kahden yleissopimuksen samanaikainen allekirjoittaminen johti siihen, että postin kanta B-to-C-palveluja koskevan yleissopimuksen jatkamiseen muuttui. Koska posti muutti kantaansa B-to-C-palveluja koskevan yleissopimuksen jatkamiseen vasta 27 päivänä tammikuuta 2000, jolloin UPEA sitoutui allekirjoittamaan B-to-B-palveluja koskevan yleissopimuksen, posti ei voi väittää, että yleissopimusten samanaikainen allekirjoittaminen olisi järjestetty pelkästään käytännön syistä ja UPEA:n pyynnöstä(82). Koska uhka alennusten päättymisestä viimeistään 8 päivänä huhtikuuta 2001 poistettiin vasta 27 päivänä tammikuuta 2000, jolloin UPEA allekirjoitti B-to-B-palveluja koskevan yleissopimuksen, sopimusten samanaikainen allekirjoittaminen oli UPEA:lle ainoa ehdoton takuu siitä, että alennusten myöntämistä jatkettaisiin sen allekirjoittaessa B-to-B-sopimuksen, jonka se oli hylännyt vuonna 1998(83). UPEA:n pyyntö viimeistellä yhtä aikaa B-to-B- ja B-to-C-palveluja koskevat yleissopimukset osoittaa selvästi, että jatkuvalla uhalla alennusten menettämisestä 8 päivästä huhtikuuta 2001 sitä painostettiin allekirjoittamaan B-to-B-sopimus.

(58) Lisäksi UPEA:n 12 päivänä marraskuuta 1998 päivätyn kirjeen sisältö osoittaa kiistämättömästi, että postin kanssa pidetyn kokouksen perusteella UPEA ymmärsi irtisanomisen "hyvissä ajoin esitetyksi varoitukseksi" siitä, että B-to-B-palveluja koskeva lisätarjous olisi hyväksyttävä, jos se haluaisi säilyttää alennukset yleissopimuksen 2026 voimassaoloa päättymisen jälkeen. UPEA:lla oli siis tehokas kannustin B-to-B-palveluja koskevan yleissopimuksen tekemiseen. Kannustin perustui jatkuvaan uhkaan monopolin alaisten lähetysten postimaksujen alennusten menettämisestä.

(59) Posti ei ole käsiteltävänä olevassa asiassa kiistänyt UPEA:n 12 päivänä marraskuuta 1998 päivätyssä kirjeessä esittämää näkemystä, jonka mukaan alennukset myöntävää yleissopimusta ei voitu uudistaa ilman lisäkumppanuutta(84). Posti ei ole kiistänyt kuulemistilaisuudessa eikä muulloin menettelyn aikana, ettei kokousta, johon UPEA viittaa 12 päivänä marraskuuta 1998 päivätyssä kirjeessään, olisi pidetty eikä UPEA:n kuvailemaa kokouksen sisältöä ja aihetta. Posti ei siis ole asettanut kyseenalaiseksi tällaisen kokouksen pitämistä eikä UPEA:n 12 päivänä marraskuuta 1998 esittämän näkemyksen paikkansapitävyyttä. Posti ei lisäksi pystynyt 24 päivänä heinäkuuta 2001 pidetyssä kuulemistilaisuudessa esittämään minkäänlaista syytä sille, että B-to-C-palveluja koskeva yleissopimus irtisanottiin 30 päivänä lokakuuta 1998, muutamia päiviä sen jälkeen kun UPEA oli hylännyt postin ja ABB viimeisimmän tarjouksen B-to-B-palveluista, ja vain kuusi kuukautta sen jälkeen kun sopimus oli uudistettu 8 päivänä huhtikuuta 1998 ja 29 kuukautta ennen sen päättymistä 8 päivänä huhtikuuta 2001(85). Posti ei ole koko komission menettelyn aikana esittänyt irtisanomiselle muita perusteluja kuin pyrkimys sitoa alennukset B-to-B-palveluja koskevan yleissopimuksen tekemiseen (kuten esim. yleissopimuksen riittämätön kannattavuus). UPEA:n 12 päivänä marraskuuta 1998 päivätyn kirjeen mukaan (jonka uskottavuutta posti ei ole kiistänyt) todisteet ovat riittävän selkeät ja johdonmukaiset, jotta postin voidaan vahvistaa rikkoneen perustamissopimuksen 82 artiklan toisen kohdan d alakohtaa.

(60) Koska posti ei ole esittänyt vaihtoehtoista selitystä sille, että irtisanomisilmoitus esitettiin muutamia päiviä sen jälkeen kun UPEA kieltäytyi allekirjoittamasta postin/ABB:n tarjoamaa B-to-B-sopimusta, eikä syytä siihen, miksi B-to-C-sopimus irtisanottiin kuusi kuukautta sen uusimisen jälkeen 8 päivänä huhtikuuta 1998 ja 29 kuukautta ennen sen päättymistä 8 päivänä huhtikuuta 2001, UPEA:n 12 päivänä marraskuuta 1998 päivätyssä kirjeessä esitettyä selitystä ei ole kiistetty ja se on siis ainoa selitys tälle yksipuoliselle irtisanomiselle.

(61) Koska irtisanominen peruutettiin vasta 27 päivänä tammikuuta 2000, jolloin allekirjoitettiin B-to-B-palveluja ja B-to-C-palveluja koskevat yleissopimukset, tämä kannusti UPEA:ta tarkistamaan alkuperäistä päätöstään postin ja ABB:n B-to-B-sopimuksen hylkäämisestä. Postin toiminta 30 päivän lokakuuta 1998 ja 27 päivän tammikuuta 2000 välisenä aikana osoittaa, että alennuksia koskevan yleissopimuksen jatkamisen ehdoksi oli asetettu B-to-B-palveluja koskevan yleissopimuksen allekirjoittaminen.

(62) UPEA:n 12 päivänä marraskuuta 1998 päivätyssä kirjeessä esitettyä perustelua ei ole kiistetty ja se on siis ainoa selitys postin toiminnalle 30 päivän lokakuuta 1998 ja 27 päivän tammikuuta 2000 välisenä aikana. Näin ollen posti ei voi väittää, että sen todistaminen, että B-to-B-palveluja koskevien lisäsuoritusten (yleissopimus 10.000-1) hyväksyminen asetettiin B-to-C-palvelujen alennuksen saamisen edellytykseksi (yleissopimus 2026), olisi edellyttänyt, että yleissopimuksia 2026 ja 10.000-1 allekirjoitettaessa vaihdetuissa asiakirjoissa tai varsinaisissa yleissopimuksissa(86) olisi mainittu tällaisesta ehdosta(87).

E. Vaikutukset kilpailuun

1. Suljetulle käyttäjäryhmälle tarjottujen postipalvelujärjestelmien välinen kilpailu

(63) Posti kiistää, että sen B-to-B-verkon ja Haysin suljetulle käyttäjäryhmälle tarjoamien postipalvelujen verkon välillä olisi ollut kilpailua(88). Posti väittää, että sen B-to-B-palvelut toimivat eri markkinoilla kuin Haysin palvelut. Tämän väitteen kumoavat (1) postin omat tarjoukset; (2) käsiteltävään asiaan liittyvät tosiseikat ja (3) kyseisten palvelujen käyttäjien näkökulma.

(64) Posti katsoi aluksi itsekin, että sen B-to-B-lähetyksiä koskeva ehdotus vastasi asiakirjojen vaihtopalveluja. Itse asiassa posti esitteli uudet B-to-B-palvelunsa ehdotuksena, joka muistutti asiakirjojen vaihtojärjestelmää(89).

(65) Kun UPEA esitti tarjouspyynnön vakuutusalan B-to-B-palveluista, kolme yritystä teki tarjouksen: Hays, posti ja Key Mail(90). Tämä osoittaa, että nämä samaan tarjouspyyntöön vastanneet yritykset kilpailivat keskenään ja pitivät toisiaan kilpailijoina UPEA:n tarjouspyynnön kohteena olevien palvelujen tarjoajina(91).

(66) Lisäksi useimpien suljettuun lähetysten välitysjärjestelmään kuuluvien käyttäjien kannalta postin tarjoamat B-to-B-palvelut ovat korvattavissa Haysin DX-järjestelmän tarjoamilla palveluilla. Näiden palvelujen välinen korvattavuus perustuu lähes identtisiin ominaisuuksiin ja sitä vahvistaa helppous, jolla lähes kaikki suuret asiakkaat ovat voineet vaihtaa palvelun toiseen vain muutamien viikkojen kuluessa. B-to-B-palvelut tarjoavat käytännössä lähes samoja lisäsuorituksia:

- Lähetysten jakelu ja keräys asiakkaan kanssa ennalta määritettyinä aikoina (aikarajat): Haysin DX-järjestelmä ja postin B-to-B-palvelut mahdollistavat molemmat pidemmän ajan postin kannon ja lähtevän postin keräyksen välille, jotta tulevaa postia voidaan käsitellä koko toimistoajan. Molemmat tarjoavat siis erittäin varhaisen, viimeistään toimistojen avaamisaikaan tapahtuvan jakelun (kello 7.00-9.00) ja lähtevän postin keräyksen mahdollisimman myöhään, toimistojen sulkeuduttua (kello 17.00 jälkeen). Näin posti voidaan käsitellä välittömästi. Postin yleispalvelu, jossa käyntiaikoja ei ole vahvistettu, vastaa sitä vastoin yleiseen kysyntään. Täsmällinen lähetyksen toimituspäivä tai -ajankohta ei ole yhtä tärkeää tälle asiakaskunnalle.

- Erittäin luotettava: Haysin DX-järjestelmä ja postin B-to-B-palvelut ovat molemmat suunnattu suljetulle käyttäjäpiirille, joita palvellaan vaaditun luotettavuustason varmistavan erityisverkon välityksellä. Erityisverkon käyttöönotto mahdollistaa suljetun ryhmän lähetysten käsittelyn perinteisiä postipalveluja nopeammin. Rajoittuminen verkon jäsenosoitteisiin mahdollistaa myös lähetysten katoamisriskin minimoinnin. Ollakseen kilpailukykyinen yksityisen Haysin palvelujärjestelmän kanssa posti perusti B-to-B-palveluilleen varajärjestelyn, joka tarjosi lisävarmuutta lakkojen varalta(92). Sitä vastoin vastaavaa varajärjestelyä ei ole tarjolla, jos posti ei pystyisi hoitamaan yleisiä kirjepostipalvelujaan.

- Peruspostipalveluja edullisemmat hinnat: Haysin DX-järjestelmä ja postin B-to-B-palvelut toimivat molemmat tavallista postia edullisemmin hinnoin. Molemmat tarjoavat myös jälkikäteislaskutuksen (posti kuukausittaisen, Hays DX vuosittaisen). Tällaista jälkikäteislaskutuksen mahdollisuutta ei ole perinteisissä lähetyspalveluissa.

(67) Ominaispiirteidensä, täytettyjen tarpeiden ja yleisiä postipalveluja edullisempien hintojensa vuoksi suljetulle käyttäjäryhmälle Belgian vakuutusalalla tarjotut postin B-to-B-palvelut on suunnattu samalle asiakaskunnalle ja ne vastaavat samoihin tarpeisiin kuin Haysin DX-palvelut. Lisäksi on todettava, että postin B-to-B-palvelut organisoitiin Haysin DX-palveluja vastaavalla tavalla (perustamalla asiakaskunnan oma erityisverkko) palvelun asiakkaille varatun verkon ympärille.

(68) Vaikka postin tarjoama B-to-B-palveluja koskeva yleissopimus kuuluisi varatulle alueelle ja muodostaisi tästä syystä asiakirjojen vaihtopalveluista erilliset markkinat(93), postin ja Haysin DX:n vakuutusyhtiöille tarjoamat B-to-B-palvelut kuuluvat käyttäjien kannalta toisiinsa liittyviin lähimarkkinoihin. Tämä perustuu siihen, että kaikki Haysin DX-järjestelmät suuret asiakkaat, UPEA ja sen 11 suurinta jäsenyhtiötä, irrottautuivat Haysin DX-järjestelmästä liittyäkseen kilpailevaan postin B-to-B-palveluun muutamien kuukausien kuluessa, maaliskuun ja heinäkuun 2000 välisenä aikana. Helppous korvata palvelu toisella vain muutamien viikkojen aikana osoittaa, että palvelut kuuluvat tiiviisti toisiinsa liittyviin lähimarkkinoihin, jos ne eivät ole osa samoja markkinoita.

(69) Näin ollen väärinkäyttö, josta postia syytetään, on vaikuttanut kilpailuun samoilla suljetulle käyttäjäryhmälle tarjottujen postipalvelujen markkinoilla tai - jos postin tarjoama järjestelmä ei kuulu näille markkinoille - tiiviisti niihin liittyvillä lähimarkkinoilla, joilla kilpailu on vapaata.

2. Postin käsittelemien lähetysten määrän ja Haysin menettämien lähetysten määrän erolla ei ole merkitystä

(70) Toisin kuin posti väittää, taloudellinen analyysi osoittaa, että kilpailuvaikutuksia ei voida kyseenalaistaa vetoamalla siihen, ettei postin käsittelemällä lähetysten määrällä ole yhteyttä määrään, jonka Hays väittää menettäneensä(94). Määrätylle käyttäjäryhmälle tarjotuille palveluille ominaisen "verkostovaikutuksen" vuoksi asiakkaita menettävään järjestelmään aiheutunut vaikutus on aina suurempi kuin postin perustamassa B-to-B-järjestelmässä käytännössä käsiteltyjen lähetysten määrä. Määrätylle käyttäjäryhmälle tarjottujen postipalvelujen kokonaisliikevaihto riippuu sen jäsenten välisten lähetysten määrästä(95). Kun yritys vaihtaa Haysin verkosta postin perustamaan verkkoon, Hays menettää lähetysten määrän, joka vastaa kyseisen yrityksen ja muiden DX-järjestelmän jäsenten välisten menetettyjen lähetysten määrää. Sitä vastoin postin saama lähetysmäärä riippuu postin perustaman verkon jäsenten välisten lähetysten määrästä. Siirryttäessä verkosta toiseen DX-järjestelmän jäsenmäärä ei vastaa postin verkon jäsenmäärää. DX-verkon jäsenten välisten lähetysten määrä ei siis vastaa postin verkon senhetkisten jäsenten välisten lähetysten määrää. Tämä osoittaa, että Haysin DX-järjestelmään aiheutuva vaikutus on erittäin suuri etenkin asiakkaiden alkaessa siirtyä postin järjestelmään. Jos DX-järjestelmää käyttävien yritysten määrä on suurempi kuin postin verkon jäsenmäärä, Haysin menettämien lähetysten määrä on suurempi kuin postin aluksi siltä saamien lähetysten määrä(96).

3. Suljetulle käyttäjäryhmälle suunnattu postipalvelujärjestelmä ei voi toimia, jos siltä puuttuu riittävä jäsenmäärä

(71) Toisin kuin posti esittää, postin B-to-C-palveluja ja B-to-C-palveluja koskevat yleissopimukset toisiinsa liittävä tarjous estää vaihtoehtoisten B-to-B-postin käsittelyjärjestelmien käytön(97). DX:n kaltaisessa suljetun piirin keskinäiseen lähetystenvaihtoon perustuvassa järjestelmässä siihen liittymisen kiinnostavuus perustuu osallistujien määrään, koska jokainen yritys haluaa olla yhteydessä mahdollisimman moniin muihin yrityksiin. Postin tarjouksen toteuttamistapa voi johtaa siihen, että DX-järjestelmä menettää sen vuoksi myös asiakkaita, jotka eivät suoraan liity yleissopimusten väliseen sidokseen. Joidenkin suurten asiakkaiden menettäminen voi johtaa "ketjureaktioon", mikä tekee DX-verkosta vähemmän houkuttelevan(98). Ensimmäisten lähteneiden asiakkaiden jälkeen verkosta tulee vähemmän houkutteleva jäljelle jääneille jäsenille, koska suljetun verkon jäsenistöön kuuluvien vastaanottajien määrä vähenee. Jos merkittävinä postin lähettäjinä tai vastaanottajina toimivat jäsenet lähtevät verkosta, siitä tulee vähemmän houkutteleva jäljelle jääneille jäsenille(99). Niiden lähtö johtaa myös pienten ja keskisuurten asiakkaiden lähtöön. Postin tarjouksella on siis ollut erittäin tuntuva vaikutus kilpailuun. Sen jälkeen kun UPEA irrottautui 21 päivänä maaliskuuta 2000 Haysin verkosta, 11 suurinta vakuutusyhtiötä, jotka muodostivat noin 40 prosenttia järjestelmään kuuluneiden 167 vakuutusyhtiön muodostamasta liikevaihdosta(100), irtisanoutuivat verkosta heinä-joulukuussa 2000. Näiden 11 suurimman vakuutusyhtiön lähteminen johti välittömästi yli sadan vakuutuksenvälittäjän irrottautumiseen verkosta(101). Niiden joukossa oli 122 Belgian suurinta vakuutuksenvälittäjää, jotka muodostivat niin ikään 40 prosenttia välittäjien jäsenyyden perusteella saadusta liikevaihdosta(102).

(72) Näin ollen DX-järjestelmä, jolta puuttui riittävä jäsenmäärä ("kriittinen massa"), ei pystynyt enää toimimaan Belgiassa. Posti mainitsi itse 15 päivänä heinäkuuta 1998 päivätyssä tarjouksessaan, että sitoutuminen vähintään [...] vuosittaiseen lähetykseen oli välttämätön edellytys sille, että B-to-B-palveluille voitaisiin perustaa erillinen infrastruktuuri(103). Kun 85 prosenttia Haysin DX-järjestelmän volyymista ja liikevaihdosta Belgiassa muodostava vakuutusala ei enää käytä järjestelmää, sitä ei enää voida ylläpitää, koska sen asiakaskunnasta vain 15 prosenttia on vakuutusalan ulkopuolelta.

4. Monopolin alaisia ja kilpailun kohteena olevia palveluja koskevat toisiinsa liittyvät tarjoukset vaikuttavat aina kilpailuun

(73) Posti hyödynsi B-to-C-palveluja koskevaa monopoliasemaansa painostaakseen UPEA:ta hyväksymään B-to-B-palveluihin liittyvät lisäsuoritukset. Koska Hays ei postitoiminnan monopolin vuoksi pystynyt tarjoamaan samoja alennuksia eikä B-to-C-palveluja, posti pystyi laillisen monopolinsa perusteella käyttämään tehokasta kannustinta, joka saattoi vakuuttaa UPEA:n siitä, että B-to-B-sopimuksen hyväksyminen oli taloudellisesti parempi vaihtoehto kuin menettää alennukset B-to-C-palveluissa. On syytä korostaa, että asiassa Atlas(104) tekemässään päätöksessä komissio osoitti jo kielteiset kilpailuvaikutukset, joita aiheutuu, jos laillisessa monopoliasemassa olevat yritykset käyttävät monopoliasemaa saavuttaakseen etuja kilpailun kohteena olevilla toiminnan aloilla. Komission mukaan kyseiset yritykset "voisivat poistaa kilpailun antamalla alennuksia varatuille palveluille ... houkutellakseen asiakkaansa käyttämään Atlaksen varaamattomia palveluita"(105). Juuri näin on tapahtunut käsiteltävänä olevassa asiassa.

F. Vaikutus jäsenvaltioiden väliseen kauppaan

(74) Perustamissopimuksen 82 artiklassa vaaditaan osoitettavaksi, että väärinkäyttö on omiaan vaikuttamaan jäsenvaltioiden väliseen kauppaan. Sen mukaan ei kuitenkaan tarvitse osoittaa, että vaikutus on jo aiheutunut(106).

(75) On korostettava, että Haysin DX-verkko ylitti perustamisestaan vuonna 1982 lähtien Belgian kansalliset rajat ja yhdisti Belgian muihin jäsenvaltioihin kuten Ranskaan, Yhdistyneeseen kuningaskuntaan ja Irlantiin. Edellä esitetystä taloudellisesta analyysistä ilmenee, että rajatylittävää asiakirjojenvaihtojärjestelmää ei voida ylläpitää vain DX:n ulkomaisten jäsenten avulla, sillä tämä volyymi ei riitä sen toimintaan. Kun Haysin DX-verkko poistuu Belgian markkinoilta, DX:n ulkomaiset asiakkaat eivät enää voi käyttää samaa yhteyttä tavanomaisiin lähetystensä vastaanottajiin Belgiassa. Näin ollen postin tarjous estää vakuutusyhtiöitä vaihtamasta asiakirjoja toisissa jäsenvaltioissa sijaitsevien vastaanottajien kanssa erityisen rajatylittävän asiakirjojenvaihtoverkon välityksellä(107), vaikka postin B-to-B-palvelut koskisivat ainoastaan Belgian alueelle suuntautuvia lähetyksiä(108).

(76) Asiakirjalähetykset Belgiasta muihin jäsenvaltioihin ja näistä maista Belgiaan lakkaavat Haysin DX-verkon välityksellä ja ne korvataan postin yleisellä kansainvälisellä kirjepostipalvelulla. Kauppavirtoihin voi siis aiheutua vaikutuksia ja niiden normaali kehitys voi jopa muuttua, jos postin tarjous johtaa tämän asiakirjojenvaihtoverkon toiminnan loppumiseen Belgiassa.

(77) Jäsenvaltioiden väliseen kauppaan vaikuttaa toiminta, jolla poistetaan tai uhataan poistaa kotimaan alueelta toisesta jäsenvaltiosta olevan kilpailijan toimipaikka. Tällainen toiminta johtaa markkinoiden jakamiseen eri jäsenvaltioiden välillä. Näin ollen kauppavirtoja koskeva peruste ei ole ratkaiseva, toisin kuin posti väittää.

(78) Tiettyjen palvelujen kuten B-to-B-palvelujen tarjoaminen edellyttää sivutoimipaikan perustamista tietylle kansalliselle alueelle. Toisin kuin posti väittää, toisessa jäsenvaltiossa päätoimipaikkaansa pitävän B-to-B-palvelujen tarjoajan tarve perustaa toimipaikka Belgiaan harjoittaakseen toimintaansa siellä ei poista jäsenvaltioiden välistä kauppaa. Jos sivutoimipaikka poistetaan Belgian markkinoilta, tämä vaikuttaa emoyhtiön ja sivutoimipaikan välisiin rahoitussuhteisiin(109). Lisäksi postin esittämä tarjous on omiaan vaikuttamaan ulkomaisiin yrityksiin, joiden edun mukaista olisi sijoittautua Belgiaan, ja näin ollen se vaikeuttaa pääsyä Belgian markkinoille(110).

(79) Päätelmänä voidaan todeta, että postin toiminta oli omiaan eristämään merkitykselliset markkinat ja vaikeutti näin perustamissopimuksen tavoitteena olevaa vastavuoroista markkinoille pääsyä.

G. EY:n perustamissopimuksen 86 artiklan 2 kohta

(80) Posti ei ole vedonnut perustamissopimuksen 86 artiklan 2 kohdan mukaiseen poikkeukseen perustellakseen perustamissopimuksen 82 artiklan toisen kohdan d alakohdassa tarkoitettuja toisiinsa liittyneitä tarjouksia. Belgian vakuutusalalle esitetyt, perustamissopimuksen 82 artiklan toisen kohdan d alakohdassa tarkoitetulla tavalla toisiinsa liittyneet tarjoukset eivät edistä millään tavoin postille kuuluvien yleisiin taloudellisiin tarkoituksiin liittyvien palvelujen tarjoamista.

(81) Komissio katsoo, että perustamissopimuksen 82 artiklan toisen kohdan d alakohdassa tarkoitetulla tavalla toisiinsa liittyneet tarjoukset haittaavat jäsenvaltioiden välistä kauppaa yhteisön edun vastaisella tavalla. Kuten jo esitettiin, tämä menettelytapa johtaa Belgian B-to-B-palvelujen markkinoiden eristämiseen. Kansallisten markkinoiden eristäminen estää B-to-B-palvelujen kauppaa yhteisön etujen vastaisella tavalla.

H. Asetuksen N:o 17 15 artikla

(82) Asetuksen N:o 17 15 artiklan mukaan komissio voi määrätä perustamissopimuksen 82 artiklan rikkomisesta enintään 1 miljoonan euron sakon tai 10 prosenttia edellisen tilikauden liikevaihdosta sen mukaan, kumpi summista on suurempi, kun yritys on rikkonut tahallaan tai tuottamuksesta perustamissopimuksen 82 artiklaa. Tapahtumien kulku UPEA:n ja postin/ABB:n välisissä neuvotteluissa B-to-C-palveluja koskevasta yleissopimuksesta, jolla myönnettiin UPEA:lle alennuksia, ja etenkin se, että posti piti yllä 30 päivänä lokakuuta 1998 esitettyä irtisanomista (jonka oli tarkoitus tulla voimaan 8 päivänä huhtikuuta 2001) siihen asti kunnes UPEA allekirjoitti B-to-B-palveluja koskevan yleissopimuksen 27 päivänä tammikuuta 2000, mahdollistavat päätelmän, että posti liitti tarjoukset tahallaan toisiinsa. On myös muistettava, että Hays pyysi postia useampaan kertaan kiinnittämään huomiota siihen, että monopoliasemassa olevan yrityksen esittämät toisiinsa liittyneet tarjoukset olivat yhteisön kilpailusääntöjen vastaisia.

(83) Komission on otettava huomioon sakon määrän vahvistamisessa varsinkin rikkomisen vakavuus ja kesto.

Rikkomisen vakavuus

(84) Kun arvioidaan rikkomisen vakavuutta, on otettava huomioon rikkomisen luonne, sen konkreettiset vaikutukset markkinoilla ja merkityksellisten maantieteellisten markkinoiden laajuus.

1. Rikkomisen luonne

(85) Yhteisöjen tuomioistuin on jo useasti tuominnut määräävässä asemassa olevan yrityksen esittämät toisiinsa liittyneet tarjoukset.

(86) Posti on hyödyntänyt laillisen postitoiminnan monopolin etuoikeuksia ja resursseja tarkasteltavana olevan väärinkäytön toteuttamiseen. Postin toiminnan tarkoituksena oli vaikeuttaa monopolin piiriin kuulumattomien postipalvelujen tarjoajien pääsyä Belgian markkinoille. Perustamissopimuksen 82 artiklan rikkominen, johon posti on syyllistynyt, on vaikeuttanut nimenomaisesti kilpailijoiden pääsyä laillisen monopolin ulkopuolisille postipalvelujen markkinoille Belgiassa. Kun monopoliasemassa oleva yritys esittää toisiinsa liittyneet tarjoukset, joilla pyritään monopolin ulkopuolisilla lähimarkkinoilla toimivan kilpailijan poistamiseen markkinoilta, kyseessä on erittäin vakava rikkominen. Euroopassa postipalveluille on yleensä ominaista se, että markkinoilla tarjotaan samanaikaisesti monopolin alaisia palveluja (yleiset kirjepostipalvelut) ja kilpailun kohteena olevia palveluja (lisäarvoa tuottavat palvelut). Tästä syystä komission on oltava tarkkaavainen pyrkimyksissään suojata kilpailua monopolin alaisesta yleispalvelusta erillisillä markkinoilla. Kaikkia pyrkimyksiä poistaa kilpailu monopolin piiriin kuulumattomien palvelujen alalta, joille on ominaista se, että ne tuottavat lisäarvoa yleisiin kirjepostipalveluihin verrattuna, on pidettävä erittäin vakavana kilpailun rajoittamisena.

2. Konkreettiset vaikutukset markkinoilla

(87) Jotta voidaan arvioida rikkomisen konkreettisia vaikutuksia markkinoilla, on tarpeen ottaa huomioon rikkomisen konkreettinen vaikutus kantelijan toimintaan ja tämän toiminnan taloudellinen merkitys. Käsiteltävänä olevassa asiassa posti on syyllistynyt väärinkäyttöön, jonka tavoitteena (joka uhkaa toteutua) on ollut poistaa Belgian markkinoilta postin yksityinen kilpailija ja poistaa kyseisen kilpailijan jo vuonna 1982 Belgiassa käyttöön ottama infrastruktuuri. Haysin asiakirjojenvälityspalvelujen liikevaihto Belgiassa oli 105 miljoonaa Belgian frangia tilikaudella 1999-2000. Postin esittämät toisiinsa liittyneet tarjoukset ovat vaikuttaneet erittäin kielteisesti kilpailuun tällä erikoisalalla, joka vastaa suljetun käyttäjäryhmän erityistarpeisiin ammattilähetysten välittämisessä. Rikkomisaikana Haysin DX-palvelun markkinaosuudet tällä alalla ovat koko ajan pienentyneet tuntuvasti.

3. Merkityksellisten maantieteellisten markkinoiden laajuus

(88) On katsottava, että kyseiset kilpailun vastaiset menettelytavat koskevat yhden jäsenvaltion eli Belgian aluetta.

4. Rikkomisen vakavuutta koskeva päätelmä

(89) Edellä esitetyn perusteella vaikuttaa siltä, että kyseessä olevat menettelytavat ovat luonteensa ja tavoitteensa vuoksi erityisen haitallisia kilpailulle ja ne vaikuttavat erikoisalaan, joka vastaa yhteen jäsenvaltioon rajautuvan suljetun käyttäjäpiiriin erityistarpeisiin. Näiden seikkojen perusteella on pääteltävä, että kyseessä on vakava rikkominen.

(90) Koska rikkomisen vakavuuden perusteella määrättävän sakon varoittavan vaikutuksen on oltava niin suuri, että se estää rikkomisen uusimisen tulevaisuudessa, on asianmukaista vahvistaa sakon määräksi 2 miljoonaa euroa.

Rikkomisen kesto

(91) Rikkominen alkoi, kun posti irtisanoutui yksipuolisesti 30 päivänä lokakuuta 1998 monopolin alaisten lähetysten postimaksujen alennuksia koskevasta yleissopimuksesta UPEA:n kanssa. Rikkominen päättyi 27 päivänä kesäkuuta 2001, jolloin posti ilmoitti lakkauttaneensa B-to-B-palvelut.

(92) Kyseessä on siis keskipitkä rikkominen. On siis asianmukaista korottaa rikkomisen vakavuuden perusteella laskettua sakon määrää 25 prosenttia.

(93) Näin ollen sakon perusmäärä on 2,5 miljoonaa euroa.

Raskauttavat ja lieventävät seikat

(94) Tätä päätöstä varten ei ole huomioon otettavia raskauttavia eikä lieventäviä seikkoja,

ON TEHNYT TÄMÄN PÄÄTÖKSEN:

1 artikla

De Post - La Poste on rikkonut 30 päivän lokakuuta 1998 ja 27 päivän kesäkuuta 2001 välisenä aikana EY:n perustamissopimuksen 82 artiklaa asettamalla yritysten ja yksityishenkilöjen välisten monopolin alaisten lähetysten postimaksujen alennuksia koskevan sopimuksen edellytykseksi sen, että edunsaajat hyväksyvät yritystenvälisten lähetysten välityspalveluja koskevat lisäsuoritukset.

2 artikla

Edellä 1 artiklassa tarkoitetun rikkomisen perusteella De Post - La Postelle määrätään 2,5 miljoonan euron sakko.

Sakko on maksettava euroina kolmen kuukauden kuluessa tämän päätöksen tiedoksiantamisesta Euroopan komission pankkitilille numero 642-0029000-95 (IBAN BE76 6420 0290 0095, SWIFT-tunnus: BBVABEBB), Banco Bilbao Vizcaya Argentaria BBVA, Avenue des Arts 43, B-1040 Bryssel.

Kolmen kuukauden määräajan jälkeen peritään korko, jota Euroopan keskuspankki sovelsi perusrahoitusoperaatioihin sen kuukauden ensimmäisenä päivänä, jona tämä päätös on tehty. Korkoon lisätään 3,50 prosenttiyksikköä eli se on yhteensä 6,77 prosenttia.

3 artikla

Tämä päätös on osoitettu yritykselle De Post - La Poste, Centre Monnaie, B-1000 Bryssel, Belgia.

Tämän päätöksen täytäntöönpanoon sovelletaan perustamissopimuksen 256 artiklaa.

Tehty Brysselissä 5 päivänä joulukuuta 2001.

Komission puolesta

Mario Monti

Komission jäsen

(1) EYVL 13, 21.2.1962, s. 204/62.

(2) EYVL L 148, 15.6.1999, s. 5.

(3) EYVL L 354, 30.12.1998, s. 18.

(4) DX on yleisnimitys Hays DX:n välityspisteiden kautta tarjoamille asiakirjojenvaihtopalveluille.

(5) Ks. Haysin 25.1.2001 esittämät huomautukset, s. 2.

(6) Moniteur Belge nro 2, 18.8.1999, 30697 (30713).

(7) Ks. De Post - La Posten vuosikertomus, compte de résultats -kohta (tuloslaskelma), 1999.

(8) Postin ja Key Mailin 24.1.2000 tehty yleissopimus, postin 21.11.2000 päivättyjen huomautusten liite 11.

(9) Liikesalaisuus.

(10) Ks. postin ja Key Mailin yleissopimuksen 7 §, postin 21.11.2000 päivättyjen huomautusten liite 11.

(11) B-to-C-palveluilla tarkoitetaan tässä päätöksessä johdanto-osan 37 kappaleessa määriteltyjä yleisten kirjepostipalvelujen markkinoita.

(12) Posti ja ABB eivät kiistä tätä, ks. esim. postin ja Key Mailin yleissopimus, "rétroactes"-kohta.

(13) Ks. Haysin 4.4.2001 päivättyjen huomautusten liite 2 (14.6.1982 tehty sopimus).

(14) Ks. Haysin 4.4.2001 esittämien huomautusten liitteet 3 ja 4.

(15) Haysin DX-palvelun edeltäjä on UPEA:n perustama verkko, jossa suuret belgialaiset vakuutusyritykset vaihtoivat keskenään asiakirjoja. Tämä selittää suurten vakuutusyhtiöiden keskeisen aseman Haysin DX-palvelujen ylläpidolle: Haysin 25.1.2001 esittämien huomautusten 54 kohdan mukaan DX-järjestelmän pääasiakkaita ovat suuret vakuutusyhtiöt. Näistä 11 suurinta kattoi 40 % kokonaisliikevaihdosta, jonka muodostivat 167 DX-järjestelmään liittynyttä yhtiötä.

(16) Ks. 7.4.2000 esitetyn kantelun liite 2, Belgian DX-palvelun vuosikertomukset 1997/1998 ja 2000.

(17) Kuten liittymissääntöjen 1.7 §:stä ilmenee, täsmällinen aikataulu toimitetaan DX:ään liittymisen yhteydessä (tämä koskee kello 17.30 asetettua rajaa, jota voidaan postinvälityspisteen mukaan siirtää esim. kello 18.00:aan). Perjantain posti kerätään lauantaina, jotta se voidaan jakaa maanantaina.

(18) Ks. DX:n liittymis- ja käyttösääntöjen 3.1 §, 7.4.2000 esitetyn kantelun liitteessä 2. Haysin mukaan 99 % lähetyksistä, jotka jätetään kello 17.30-18.00, saapuvat vastaanottajalle seuraavana päivänä ennen kello 9.00 ja noudattavat näin sääntöä, jonka mukaan posti on perillä 12-15 tunnin kuluessa sen jättämisestä. Haysin mukaan käyttäjät testaavat usein palvelun nopeutta.

(19) Ks. 7.4.2000 esitetty kantelu, s. 3.

(20) Alennus postin yleispalveluhinnoista on sallittu Euroopan parlamentin ja neuvoston direktiivin 97/67/EY 12 artiklan nojalla edellyttäen, että alennus on läpinäkyvä ja syrjimätön.

(21) Postin 21.11.2000 esittämien huomautusten liite 1. Postin mukaan UPEA:n 18.4.1997 päivätty kirje postille oli ensimmäinen asiakirja, jossa UPEA esitti tarjouspyyntönsä, ks. postin 17.8.2001 päivätyt huomautukset, 5 kohta.

(22) Postin vastaus väitetiedoksiantoon 12.7.2001, 2 kohta; ks. myös postin 21.11.2000 esittämät huomautukset, liite 8.

(23) Ks. UPEA:n 19.11.1997 Haysille lähettämän faksin liitteet, Haysin 16.10.2000 esittämät huomautukset, liite 2.

(24) Ks. kuvaus ammattilähetysten välitysverkon tärkeimmistä ominaisuuksista ("Eléments principaux du réseau d'échange du courrier professionnel") UPEA:n 19.11.1997 Haysille lähettämästä faksista, Haysin 16.11.2000 esittämien huomautusten liite 2 ja 24.7.2001 esittämien huomautusten liite 3. Posti kiistää 9.8.2001 esittämiensä huomautusten 4 kohdassa, että se olisi laatinut "Eléments principaux du réseau d'échange du courrier professionnel" -otsikoidun asiakirjan. Postin mukaan "vaikuttaa siltä, että sivu on otettu alkuperäisestä tarjouksesta, jonka Key Mail teki yksin". Posti ei kuitenkaan ole kiistänyt sitä, että UPEA on käyttänyt asiakirjaa (riippumatta sen laatijasta) selventääkseen Haysille vakuutusyhtiöiden odotuksia ja tarpeita.

(25) Ks. postin ja ABB:n yleissopimuksen "rétroactes"-kohta: "Key Mail, société spécialisé dans le repostage et la livraison de petits colis endéans les 24 heures, s'est intéressée au secteur et a introduit des propositions auprès des assureurs et courtiers concernés. La Poste, dans le même temps, a également émis des propositions de reprise de ce trafic à son profit." Ks. myös postin erillinen 11.8.1997 päivätty tarjous, postin 21.11.2000 esittämien huomautusten liite 1.

(26) Postin 9.2.1998 päivätty kirje UPEA:lle, Haysin 24.7.2001 esittämien huomautusten liite 4. Posti toimitti tämän asiakirjan 14.2.2001 esittämiensä huomautusten liitteenä.

(27) Ks. myös Haysin 16.10.2000 esittämien huomautusten liite 7.

(28) Ks. yleissopimuksesta 2026 9 §: "La convention est conclue pour une durée initiale de 2 ans. Elle prend cours le 9 avril 1998 avec tacite reconduction annuelle à la date d'échéance, le 8 avril 2000".

(29) Lähde: UPEA:n Assurinfo-tiedote nro 7, 24.2.2000, s. 4, Haysin 13.10.2000 päivätyn faksin liite.

(30) UPEA:n kirje 19.5.1998, postin 14.2.2001 esittämien huomautusten liite.

(31) Posti ilmoitti 28.5.1998 päivätyssä kirjeessä postin ja Key Mailin yhteisen vastauksen, joka sisältää "yritysten parhaan hintatarjouksen". Tarjous koskee B-to-B-palvelua koko vakuutusalalla (vakuutusyhtiöt, vakuutuksenvälittäjät ja muut määriteltävät tahot), eikä siinä vielä mainita lähetysten minimimäärää koskevia vaatimuksia (liite 6, Haysin huomautukset 16.10.2000). Ks. myös liite 2, postin huomautukset 21.11.2000.

(32) Postin kirje 28.5.1998, s. 2.

(33) Liite 7, Haysin 16.10.2000 esittämät huomautukset.

(34) Postin 14.2.2001 toimittama asiakirja. Hays toimitti ranskankielisen version 16.10.2000 esitettyjen huomautusten liitteessä 8.

(35) Posti toimitti 21.10.1998 päivätyn kirjeen 14.2.2001 esittämiensä huomautusten liitteessä.

(36) UPEA kutsuu B-to-B-postia ammattilähetyksiksi.

(37) Posti toimitti 30.10.1998 päivätyn kirjeen 14.2.2001 esittämiensä huomautusten liitteessä.

(38) Posti toimitti 12.11.1998 päivätyn kirjeen 14.2.2001 esittämiensä huomautusten liitteessä.

(39) Postin 14.2.2001 esittämien huomautusten liitteessä 1 toimitettu asiakirja.

(40) Postin 14.2.2001 esittämien huomautusten liitteessä 1 toimitettu asiakirja.

(41) Ks. Haysin 4.4.2001 esittämien huomautusten liite 5.

(42) Posti toimi johtavassa asemassa, ks. postin huomautukset 21.11.2000, 15 kohta.

(43) Ks. UPEA:n ja postin välisen yleissopimuksen 10.000-1 17 § ja liite 1.

(44) Postin 9.8.2001 esittämien huomautusten liite 5: "Assurmail-palvelu päättyy näin ollen 27.6.2001. Sitä vastoin yleissopimukset 2026 ja 3026 jatkuvat normaalisti".

(45) Postin 9.8.2001 esittämät huomautukset, 33 kohta.

(46) Postin kirje 14.6.2001.

(47) Postin 12.7.2001 esittämä vastaus väitetiedoksiantoon, 58 kohta. Vaikka varattujen palvelujen ja eXbon tarjoamien B-to-B-palvelujen erottaminen organisatorisesti toisistaan luo täydellisen taloudellisen avoimuuden varattujen palvelujen ja kilpailun kohteena olevien palvelujen välisiin rahoitussuhteisiin, se ei voi kuitenkaan pysyvästi taata sitä, että posti pidättäytyy jatkossa monopolin alaisia palveluja ja kilpailun kohteena olevia palveluja koskevien tarjousten liittämisestä toisiinsa.

(48) Asia C-41/90, Höfner ja Elser, yhteisöjen tuomioistuimen tuomio 23.4.1991 (Kok. 1991, s. I-1979, 21 kohta ja sitä seuraavat kohdat).

(49) Yleiset kirjepostipalvelut käsittävät kirjelähetysten perilletoimituksen lähetyksissä ilmoitettuihin osoitteisiin, vrt. komission tiedonanto kilpailusääntöjen soveltamisesta postialalla ja tiettyjen postipalveluja koskevien valtion toimenpiteiden täytäntöönpanosta, EYVL C 39, 6.2.1998, s. 7, 2.3 kohta.

(50) Kilpailusääntöjen soveltamisesta postialalla ja tiettyjen postipalveluja koskevien valtion toimenpiteiden täytäntöönpanemisesta annetun komission tiedonannon (EYVL C 39, 6.2.1998, s. 2, 2.4 kohta) mukaan asiakirjojenvaihtopalvelut eivät sisällä postilähetysten keräilyä ja perilletoimittamista.

(51) Ks. asia 66/86, Ahmed Saeed Flugreisen ja Silver Line Reisebüro, tuomio 11.4.1989 (Kok. 1989, s. 803, 39 ja 40 kohta), asia 27/76, United Brands, tuomio 14.2.1978 (Kok. 1978, s. 207, 11 ja 12 kohta) ja asia T-30/89, Hilti, tuomio 12.12.1991 (Kok. 1991, s. II-1439, 64 kohta).

(52) Ks. asia 322/81, Michelin v. komissio, tuomio 9.11.1983 (Kok. 1983, s. 3461, 37 kohta) ja asia T-83/91, Tetra Pak, tuomio 6.10.1994 (Kok. 1994, s. II-755, 63 kohta).

(53) Ks. 7.4.2000 esitetty kantelu, s. 3.

(54) Ensimmäisessä painoluokassa enintään 20 grammaan asti, postimaksu on [...] % pienempi kuin tavallinen kirjemaksu: 17 Belgian frangia (BEF) - [...] % = [...] BEF + [ALV] = [...] BEF - [...] % = [...] BEF.

(55) Ks. kuvaus verkon tärkeimmistä ominaisuuksista UPEA:n 19.11.1997 päivätystä faksista Haysille, Haysin 16.10.2000 esittämien huomautusten liite 2.

(56) Sitä vastoin yleissopimuksen 10.000-1 5(3) §:n mukaan posti antoi sopimussitoumuksen UPEA:lle siitä, että se noudattaa tiettyjä B-to-B-sopimuksessa ennalta määriteltyjä postinjakelu- ja keräysaikoja. Posti siis sitoutui sopimuksessa kahteen lisäsuoritukseen asiassa C-320/91, Corbeau, 19.5.1993 annetussa tuomiossa tarkoitetulla tavalla (Kok. 1993, s. I-2533, 19 kohta), eli postinkeräykseen asiakkaan toimipaikasta ja luotettavampaan jakelupalveluun.

(57) Postin 12.7.2001 antama vastus väitetiedoksiantoon, 79 kohta. Ks. myös postin 14.2.2001 esittämät huomautukset, s. 3.

(58) Postin 12.7.2001 antama vastaus väitetiedoksiantoon, 79 kohta. Ks. myös postin 17.5.2000 esittämät huomautukset, 20 kohta; 9.8.2001 esittämät huomautukset, 67 kohta; 21.11.2000 esittämät huomautukset, 25, 35 ja 150 kohta; ks. myös postin ja Key Mailin yleissopimus 24.1.2000, postin 21.11.2000 esittämien huomautusten liite 11.

(59) Postin ja Key Mailin 24.1.2000 tehdyn yleissopimuksen "rétroactes"-kohta, postin 21.11.2000 esittämien huomautusten liite 11.

(60) Postin 9.8.2001 esittämät huomautukset, 67 kohta.

(61) Postin vastaus 17.5.2000, 20 kohta.

(62) Postin 21.11.2000 esittämät huomautukset, 25 kohta.

(63) Postin 21.11.2000 esittämät huomautukset, 25 kohta.

(64) Postin 21.11.2000 esittämät huomautukset, 35 kohta.

(65) Postin 21.11.2000 esittämät huomautukset, 150 kohta.

(66) Ks. UPEA:n 19.11.1997 laatima luettelo, Haysin 16.10.2000 esittämien huomautusten liite 2: "lähetysten keräys- ja jakeluajat rajataan ja määritetään asianomaisten osapuolten toiveiden perusteella".

(67) Postin 12.7.2001 esittämä vastaus väitetiedoksiantoon, 76 kohta, ja postin 17.8.2001 esittämät huomautukset, 19 kohta.

(68) Postin mukaan 80000 osoitetta Belgiassa, joille toimitetaan keskimäärin vähintään 15 lähetystä päivässä (maaseudulla) ja vähintään 25 lähetystä päivässä (kaupungissa), on tällä hetkellä päivittäin varhaistetun suorajakelun piirissä eli jakelu tapahtuu kello 7.00-9.00 aamulla, postin 9.8.2001 esittämät huomautukset vastauksena komission 17. ja 31.7.2001 päivättyihin kirjeisiin (jäljempänä "postin 9.8.2001 esittämät huomautukset"), 60 ja 61 kohta.

(69) Kuten posti itsekin selvästi mainitsee 17.5.2000 päivätyssä vastauksessaan komission 17.4.2000 päivättyyn tietopyyntöön, 20 kohta.

(70) Ks. Haysin 5.3.2001 esittämät huomautukset, s. 9, postinjakelun organisointiin sopivat ajat.

(71) Ks. 27.1.2000 tehdyn yleissopimuksen 10.000 19 § ja postin ja Key Mailin 28.5.1998 tekemän tarjouksen 6 kohdassa oleva kuvaus tästä tuesta. Ks myös postin ja ABB:n välisen sopimuksen 6 §: "Dans le cas où La Poste serait placée dans l'impossibilité d'assumer les tâches auxquelles elle s'est engagée dans le cadre du contrat en annexe [la convention 10.000] Key Mail se substituera à elle selon les modalités suivantes: ...".

(72) Postin 21.11.2000 esittämien huomautusten liite 1.

(73) Postin 12.7.2001 päivätty vastaus väitetiedoksiantoon, 76 kohta.

(74) Postin 12.7.2001 päivätty vastaus väitetiedoksiantoon, 76 kohta.

(75) Tuomio asiassa Michelin, ks. alaviite 51 (102-104 kohta).

(76) Tuomio asiassa Michelin, ks. alaviite 51 (92 kohta ja sitä seuraavat kohdat).

(77) Ks. merkityksellisten markkinoiden määritelmä.

(78) Postin 12.7.2001 päivätty vastaus väitetiedoksiantoon, 43 ja 110 kohta.

(79) Postin 12.7.2001 päivätty vastaus väitetiedoksiantoon, 110 kohta: "Yleissopimuksen 2.026 10.2 §:n mukaan irtisanominen olisi tullut voimaan vasta 8.4.2001 eli kaksi ja puoli vuotta myöhemmin (alkuperäisen voimassaoloajan päättymisen jälkeen sovellettiin 12 kuukauden irtisanomisaikaa)".

(80) Postin 12.7.2001 päivätty vastaus väitetiedoksiantoon, 164 kohta: "komissio ei ole osoittanut yleissopimusten yhteyttä toisiinsa postin ja UPEA:n välisten neuvottelujen uudelleenaloittamisen jälkeen vuonna 1999 eikä ainakaan postin UPEA:lle 5.1.2000 lähettämän kirjeen jälkeen". Posti muistutti 17.8.2001 päivättyjen huomautustensa 47 kohdassa, että "posti on täsmentänyt 30.10.1998 päivätyn kirjeensä jälkeen moneen otteeseen näiden yleissopimusten [B-to-B- ja B-to-C-palvelut] välisen yhteyden puuttumista sekä vakuutusyhtiöiden että vakuutuksenvälittäjien osalta" (komission alleviivaus). Komissio korostaa, että UPEA:han liittyviä postin toimenpiteitä koskevan päätöksen kannalta mahdolliset yrityksille osoitetut selvennykset eivät ole merkityksellisiä.

(81) Postin 12.7.2001 päivätty vastaus väitetiedoksiantoon, 100 kohta.

(82) Postin 12.7.2001 päivätty vastaus väitetiedoksiantoon, 117 kohta.

(83) UPEA:n 22.12.1999 päivätty kirje postille.

(84) UPEA:n 12.11.1998 päivätty kirje, postin 14.2.2001 esittämien huomautusten liitteessä.

(85) Posti on vastannut komission tässä asiassa esittämiin selkeisiin ja suoriin kysymyksiin vain, ettei se halua esittää arvioita postissa tuolloin asiasta vastanneiden henkilöiden toiminnan taustalla olleista syistä.

(86) Postin 12.7.2001 päivätty vastaus väitetiedoksiantoon, 163 kohta, ja postin 17.8.2001 päivätyt huomautukset, 41 kohta.

(87) Postin 12.7.2001 päivätty vastaus väitetiedoksiantoon, 163 kohta, ks. myös postin lisähuomautukset 17.8.2001, 37 kohta.

(88) Postin 12.7.2001 päivätty vastaus väitetiedoksiantoon, 68-71 kohta, ja postin 3.7.2000 päivätyt huomautukset, 28-29 kohta.

(89) Asiakirja nro 12, postin 12.7.2001 päivätty vastaus väitetiedoksiantoon.

(90) Ks. Haysin kantelu 7.4.2000, s. 4.

(91) Ks. kuvaus ammattilähetysten välitysverkon tärkeimmistä ominaisuuksista ("Éléments principaux du réseau d'échange du courrier professionnel") UPEA:n 19.11.1997 Haysille lähettämästä faksista, Haysin 16.11.2000 esittämien huomautusten liite 2.

(92) Postin ja Key Mailin yleissopimuksen 6 §, postin 11.11.2000 esittämien huomautusten liite 11.

(93) Postin 14.2.2001 esittämät huomautukset, s. 3, postin 12.7.2001 päivätty vastaus väitetiedoksiantoon, 81 kohta, ja postin 17.8.2001 esittämät huomautukset, 23 kohta.

(94) Postin 12.7.2001 päivätty vastaus väitetiedoksiantoon, 81, 173 ja 178 kohta.

(95) Haysin 24.7.2001 esittämä taloudellinen raportti, Haysin 24.7.2001 esittämien huomautusten liite 11, s. 15.

(96) Ks. Haysin taloudellisen raportin alaviite 14, Haysin 24.7.2001 esittämien huomautusten liitteessä 11.

(97) Ks. postin 21.11.2000 esittämät huomautukset, s. 7 ja 8.

(98) Hays toteaa, että suurasiakkaiden eli 11 suurimman vakuutusyhtiön lähdön jälkeen "ketjureaktio" vain nopeutui, koska kiinnostus jäädä järjestelmään väheni sitä mukaa kun lähetysten lähettäjien ja vastaanottajien määrä väheni.

(99) Ks. Haysin 25.1.2001 esittämät huomautukset, 55 kohta.

(100) Ks. Haysin 25.1.2001 esittämät huomautukset, 54 kohta.

(101) Ks. Haysin 25.1.2001 esittämät huomautukset, 54 kohta.

(102) Ks. Haysin 25.1.2001 esittämät huomautukset, 54 kohta.

(103) Ks. postin 15.7.1998 päivätty kirje UPEA:lle, postin 21.11. 2000 esittämien huomautusten liite 2. Ks. myös yleissopimusten 10.000-1 ja 10.000-2 17 §.

(104) Komission päätös 96/546/EY, tehty 17 päivänä heinäkuuta 1996 (asia IV/35.337 - ATLAS), EYVL L 239, 19.9.1996, s. 23, johdanto-osan 60 kappale.

(105) Ks. alaviite 103.

(106) Ks. tuomio asiassa Michelin (ks. alaviite 51), 104 kohta.

(107) Postin 12.7.2001 päivätty vastaus väitetiedoksiantoon, 86 kohta.

(108) Postin 12.7.2001 päivätty vastaus väitetiedoksiantoon, 85 kohta.

(109) Asia 45/85, Verband der Sachversicherer e.V. v. komissio, yhteisöjen tuomioistuimen tuomio 27.1.1987 (Kok. 1987, s. 405, 48 kohta).

(110) Tuomio asiassa Verband der Sachversicherer (ks. alaviite 108), 50 kohta.